Асқад Мухтор. Шеър – шоирнинг ижтимоий виждони - Behzod Fazliddin\nЖамият ва маънавият Ижод ва эътиқод Ўзбек адабиёти Янги ўзбек адабиёти\nСентябрь 25, 2018 Sayt muallifi\t0 изоҳлар Асқад Мухтор, Рауф Парфи\nБундан йигирма йилча аввал мен Рауф Парфининг илк шеърларини матбуотга тавсия этган эдим. Маълумки, ҳар қандай тавсия ишонч ва масъулият ҳислари билан боғлиқ бўлади. Ўтган йиллар Рауф Парфига нисбатан бу ҳисларимни синаш учун етарли асос беради, шунга кўра, унинг ҳозирги ижодий ҳолати ҳақида, шу баҳона билан шеър санъатининг баъзи жиҳатлари тўғрисида бир оз мулоҳаза юритгим келди.\nБу йиллар ичида Рауф Парфи катта шоир бўлиб етишди, олти-етти шеърий тўплам нашр этиб, китобхонларга танилди, шеърият мухлисларининг ҳурмат-эътиборини қозонди.\nУнинг бу йўли осону равон бўлмади, албатта. Олтмишинчи йилларнинг аввалида гоҳ ғарб модернистларини эслатадиган, гоҳ ўрта аср япон поэзиясини эслатувчи миниатюралар, гоҳо деразага қўнган ғариб қушча ҳолига йиғлагувчи “сентимент”… Хуллас, “ўз хаёлларига ўз қўли етмай”, “борми менинг ҳам йўлим?” дея, ўзлигини тополмай, “чақмоқдай чорасиз” юрган пайтлари эсимда.\nБиз кўпгина умидли ёшларга оқ йўл тилаймиз, лекин шулар орасида айниқса Рауф Парфи мени ҳамиша ташвишга солар эди. Унинг гоҳо дадил, ўзи айтгандай, “қалтис дордан юриши”, дам ажойиб гўзал, дам мантиқсиз экспериментлари мени ҳам озмунча ҳаяжонлантирмади. Лекин у ҳақда ўйлаш менга доим завқ бағишлайди.\nУнинг ўша бесабр машқлари ҳам талант ҳосиласи эди, шунинг учун уларнинг кўпи ижодда қолди. Ёш шоир ҳали “устозлар таъқиби”дан қутулмаган бўлса-да, айниқса, нозимона сарбастларда кенг, тиниқ уфқлар кўрина бошлади, тетик фалсафий руҳ кучайди, “давомли ҳаракат уйқусида Вақт ўтмоқда” каби ўзига хос истиоралари диққатни тортди. Шеърга замон ва замондошлар бор бўйи билан кириб кела бошлаганда шоирнинг мустақиллиги кўзга ташланади. Мавҳум ғуссалар конкрет ижтимоий ташвиш тусини олиб:\nҲасратлари дунёнинг кўпдир,\nЛекин йўли бир: Қуёш сари –\nдеган ёрқин ва дадил хулосага келади шоир. Замонанинг кенг нафаси шеърларга қулоч бағишлайди:\nТонг отмоқда, мусаффо тонгга\nЮрагини тутар одамлар.\nШу тонг учун келган жаҳонга,\nШу тонгни деб ўтар одамлар.\nЭнди шоир “чексиз-чексиз дақиқалардан иборат чорак асрлик умри” ҳақида жиддий ўйга толади, бу дақиқаларда у – гоҳ Фучик, гоҳ Тўйчи Эрйигитов, гоҳо вьетнамлик бир гўдак… Шуларсиз унга ҳаёт татимайди… Юсуф – мисли Квазимодо. Шоирни энди мутлақо нотаниш кимсалар қисмати ҳам қийнайди.\nШеъриятда гражданлик руҳини бадиий позиция даражасига кўтариш – талантнинг муҳим жилоси. Инсоният тақдири, Инсоннинг маънавий кодексини даврнинг бош масаласи десак, ижтимоий зеҳни ўткир шоир бу масалаларга яқиндан ёндашади ва шунинг учун унинг руҳи доим безовта, у курашчан хаёл билан яшайди:\nҲали дунё очдир фикрга, нонга,\nВақт шамолида талошдир давр…\nДунё тургунча тур, курашчан хаёл!..\nБу сатрларнинг Ленин номи билан боғлиқ ҳолда туғилиши ҳам шоирнинг эндиликда тафаккур миқёслари кенгайганини кўрсатади. Унинг “Ленин мақбарасига гулдаста”, “Пабло Неруда ўлимига” каби етук шеърлари шундай ижтимоий миқёс касб этади. Сонетлари эса санъаткорона ишланган.\nРауф Парфи поэзияда мураккаб ва динамик метафоралар усулини танлади. Унда айрим образларгина эмас, балки бутун шеър метафора ҳаракатига қурилади, метафора поэтик тилга, образ мантиқига, шеърий тафаккур бойлигига айланади…\nМетафора поэзияда, албатта, янгилик эмас. Лекин у ҳар бир яхши шоирда ўзига хос жилваларда намоён бўлади. Рауф Парфи метафораларининг ўзига хослиги уларнинг қамровида ва мавзуга майин, табиий романтик оҳангдошлигида. Шоирнинг илк шеърларидан бири чироқ ҳақида эди. У чироқни метафорага асос қилиб олиб, унинг ҳамма сифатларидан кенг қамровда фойдаланади. Чиндан ҳам, тунги чироқ кўп хилма-хил ҳисларнинг рамзидир: унда ҳасрат ҳам бор, ўйчан жимлик ҳам, ёниш ҳам бор, ёруғлик ҳам, дард, умид, ёлғизлик ҳам бор, бардош ҳам… у қуёш навбатни олгунча ёнади.\nРауф Парфининг Ойбек хотирасига бағишланган гўзал шеъри бор. Унда устоз ҳақида сўз юритилмайди. Ойни акс эттириб турган тиниқ булоқ фожиасини ўқийсиз. Булоқни даҳшатли тоғ қуюни ҳалоқ этади. Энди ой мангуликни эслатиб фалакларда сузади, холос…\nШеърнинг ўзи – табиатнинг шоирона бир манзарасига асосланган мураккаб метафора, сиз орамиздан бевақт кетган устоз хотирасини чексиз алам билан ҳис этасиз.\nМетафоралар шоирни мураккаб ассоциатив тафаккурга олиб келади. Шунинг учун баъзилар Рауф Парфини ўта мураккабликда айблайдилар. Менингча, муваффақиятли шеърларда мураккаблик ёмон эмас. Китобхонни ўйлатмайдиган, ҳаяжонга солмайдиган, осонгина ўқиладиган жўн шеъриятга ўргатиш ҳам ярамайди.\nРауф Парфи жўн гапдан доим қочади. Бухоро ҳақидаги шеърида у энг оддий мавзулардан бирини олган. Бу шаҳарни бориб кўрганини ёзса ҳам бўларди, лекин ундай репортёр гувоҳлиги шоирнинг иши эмас. Шоир туш приёмига мурожаат қилади. Чиндан ҳам, ярим реал туш бу қадим шаҳарнинг романтик сеҳрий руҳига жуда мос тушади.\nАсрлар бир дамдай қаршимда\nЗангор олов бўлиб оқармиш…\nШеърни тушуниш билангина иш битмайди-да. Бунда энг муҳими – таъсир масаласи. Рауф Парфи ўзининг “Санъаткор” шеърида айтганидай, асарда ҳал бўлган тақдир китобхон юрагида давом этиши керак.\nРауф Парфи – яралари очиқ, дардли шоир. Унда ҳазинлик кўп, ора-чора шунчаки марсия ҳам ёзиб ташлайди, тушкунлик аломатлари ҳам учрайди. Мен буни шоирнинг айбига йўймасдим. Шоир инсоний дардлардан холи бўлолмайди. Рауф Парфи эса, шоир сифатида, ўзлигини тўлароқ ифодалашга интилади, кўпирмайди, шу маънода рўйирост. Ҳарҳолда, Маяковский айтганидай, “Дунё ҳали қувончларга тўла мослашмаган” ахир.\nШоир боладек қувонибгина яшай олмайди. “Сени, эй ғамли оҳанг, танимасдим, билмасдим олдин”. Бора-бора дунё таниб, ҳаётга ўзини жавобгар сеза бошлагач, ғам ҳам келади, шоирнинг “қалбини асрнинг томирига улайди”. Бора-бора инсонлар дардини, дунё ғамини шоир ўзининг энг интим ҳисларидан ажратолмай қолади: “Менинг ўйчан, меҳрибон онам – Ер шаридан олинган тасвир”. Лирикага гражданлик масъулияти шу тариқа кириб келади.\nРауф ўзининг ўйчан, бир оз ғамгин овозини сира умидсизлик деб ҳисобламайди: “Мен куйиниб севаман, нетай… Мен куйиниб сўзлайман, холос”.\nЛоқайдликнинг бундай муросасиз душмани баъзиларга маъюсроқ кўринса, не ажаб. Шоирни она, муҳаббат, санъат, табиат лирикаси ҳаяжонга солади. У шамоллар хаёли, доим уйғоқ ариқлар, ёмғир шивирларини беҳуда тилга олмайди, уларнинг “юракка қўшилиб кетиши” қизиқтиради шоирни. Табиат билан инсон руҳиятининг азалий қоришиқлиги шоирни аввал сокин ўйчанликка, сўнгра бетоқат ҳаяжонларга бошлайди. Шунинг учун риторика унга ёт. У буни ҳаётийликка хилоф деб билади. Ҳатто публицистик рўйиростлик ҳам унда камдан-кам учрайди. Фикрни ҳис билан йўғириб, сатрда унга шеърий ҳаёт бағишлашга интилади. Ўзи айтганидай, “ўйларини қийнаб ўйлайди”.\nБу замин узра мен кимман? Бундай ташвишли савол, ёш инсоннинг ўз шахсига талабчан разм солиши шоирнинг шахсий эҳтиёжигина эмас, ҳозирги ёшлик лирикасининг ижтимоий-вхлоқий сифатларидан бири десак бўлади. Шунинг учун бу шоирнинг хаёлларидаги кучли субъектив бўёқлар бизни ажаблантирмаслиги керак. Баъзан уларнинг меъёрлари бузилиб қолишини демасангиз, Рауф Парфи шоирга муносиб иш билан шуғулланяпти. Инсон деган жуда катта миқёсли жумбоқни образли, психологик ва социал жиҳатдан ечишда, яхшилик, виждон, ёвузлик, шафқат, лоқайдлик, дард кабиларни таҳрир этишда кўп ва ҳар хил бўёқ ва тафсилотларга эҳтиёж бор. Рауф Парфининг кўп шеърлари ўзига ва бошқаларга муросасиз маънавий талабчанлик руҳида ёзилган беомон ва шиддатли “айбнома”лардир. “Соя” шеърида виждонга хилоф қилинган ҳар қандай ишнинг бир умр одамнинг изидан соядек эргашиб юриши фожиий қисмат даражасига кўтарилади. Ёки унинг ёшлик ҳақидаги бошқа бир шеърини олайлик:\nВидо табассумли олам, ёшлигим,\nКўзларимда қотган жолам, ёшлигим.\nКўкларга етмаган нолам, ёшлигим,\nСувга чўкиб кетган болам, ёшлигим,\nВидо табассумли нолам, ёшлигим.\nЁдимда, бу шеър ёшларимиз кайфиятининг тиниқ ифодаси эмас, деган танқидий чиқишлар ҳам бўлган эди. Лекин штамплар, схемалар нуқтаи назаридан эмас, шоирнинг ўз бадиий дунёсидан, унинг ахлоқий принципларидан чиқиб қаралса, бу сатрлар юриш-туришидан ёшлигини боладай сувга чўктиришига кўзимиз етиб қолган баъзи йигит-қизлар учун кескин огоҳлантиришдир.\nАммо лирик ҳиссиёт нозик нарса. Меъёр бузилса, у тош қотган совуқ гўзалликка айланиши ёки чил-чил синиб, кўксингни тилиши ҳам мумкин.\nЛирика ижоднинг энг субъектив турларидан биридир. Рауф Парфи ўз изланишларининг баъзи босқичларида интим ҳисларнинг ташқи олам билан боғланишини йўқотди. Субъектив ҳиссиётнинг шеър бўлиши учун бундай боғланиш ришталари жуда муҳим. Акс ҳолда шоир ўз шахсий икир-чикир ҳисларини ковлаштиришга тушиб, эътибордан қолади.\nДард билан талпиниб яшаш яхши. Буни шоирнинг ўзи “Юлдузларга мен ҳам қарайман” деган шеърида ажойиб тарзда ифода этган.\nЛекин ўринсиз, ўйлаб чиқарилган дардларга зўр бериш на ҳожат? Шоирни баъзан, чунончи, сабабсиз зулмат қийнайди (“Деразадан боқар зулумот”). Нега, автор ўзи ҳам “нега, тушунмайман, нега, дод!” дейди, бу зулматни ўзи ҳам мантиқсиз деб атайди. Шоир, албатта, кайфият яратмоқчи. Лекин бунинг учун дардни ўйлаб чиқариш керакми? Кайфият ҳам ахир қоп-қора эмас, рангин, мураккаб нарса бўлади, масалан, “Сув остида ялтирайди тош” деган гўзал шеъридаги сингари.\nШоирга қатъий қоидалар, рецептлар бериб бўлмайди. Бордию бундай қоидалар ва рецептлар тўплами чиқса, бу зарарли китоб бўлар эди. Аммо бир қоида аниқ: энг эмоционал поэзия ҳам вазифа ва моҳият эътибори билан сиёсий масаладир, шеър – шоирнинг ижтимоий виждони.\nБаъзан танқидий мақолаларда “фалончи шоир изланиш даврида” дегандай иборалар учрайди. Менингча, изланиш ижоднинг маълум бир давригагина хос нарса эмас. У бир умр давом этиши керак. Изланиш ва экспериментларни тўхтатган шоир ўз имкониятларини тез чеклаб қўйиб, бир даражада “текис” кета бошлайди, шеърхон бунга ўрганиб қолиб, кашфиёт кутмай қўяди.\nМен шундан мамнунманки, шу йигирма йил ичида Рауф Парфининг ижодига қизиқиш сусаймади, у ҳақда кўпгина баҳслар бўлаяпти. Бу – унинг шоирона безовталигидан. Бу бесаранжом руҳ шеърхоннинг ҳам ҳаловатини ўғирлайди.\nОдам нима учун шеър ёзади? Бунга жавоб топиш мушкул. Унга худди шундай мушкул савол билан жавоб бериш мумкин: одам нима учун севади?\nИнсон қалбининг азиз мулки бўлган бу икки туйғу сирлилиги, сеҳрли жозибаси, ёрқин кучлар бағишлаши билан ўхшаш. Улар нисбатан секин ва кам ўзгарадилар, тўғрироғи, қийин ўзгарадилар, лекин ҳар бир қалбда янгиланадилар. “Фарҳод ва Ширин”ни, “Евгений Онегин”ни юз йиллардан бери ўқиймиз. Боболаримиз ҳам севиб, лекин ўзича ўқиган, невараларимиз ҳам. Фанда янгилик кўпинча эски ҳақиқатларни инкор этиб дунёга келса, поэзияда (муҳаббатда ҳам) янгилик эски ҳақиқатларга асосланиб дунёга келади. Поэзияда янгилик традицияларнинг тараққиётдаги кўринишидир ёки аниқроғи – традицияларни чуқур билиш мевасидир.\nШунинг учун шеъриятд янгилик топиш осон кўчмайди ва ҳар қандай изланиш ва экспериментга шу нақтаи назардан қараш тўғри бўлади.\nХўш, бу шундай қийин иш экан, янгилик изламай, яхши традициялар асосида ёзаверса бўлмайдими? Йўқ, бу истакка боғлиқ эмас. Янгиликка интилиш – ижодий изланиш – ҳар бир ҳақиқий талантнинг эҳтиёжи, муҳим хусусиятидир. Аммо “талант стихиясини ҳам идрок ила бошқара билиш лозим”, дейди Кант. Бу ўринда буни, шоирнинг ўз талантини барча буюк традицияларни, айниқса, ижоднинг миллий анъаналарини яхши билиш билан озиқлантириши ҳақидаги гап, деб тушуниш мумкин.\nИзланишларни, экспериментларни буюк традициялар билан қаттиқроқ боғлаш талаби Рауф Парфигагина тегишли эмас. Атай новатор бўлиб бўлмайди. Бизга энг традицион бўлиб кўринган Пушкин буюк новатордир. Карамзин ёки Кантемирга нисбатангина эмас, балки замонлар учун. Ноёблик, бетакрорлик – новаторликнинг илк белгиси. Мен бу мавзуда гапирганим, ёзганларим бор. Бизнинг авлод кишилик яратган бойликларни қора офатдан жуда катта қурбонлар эвазига сақлаб қолган, уларнинг қадрига ета билади. У ўтли кунларни бошдан бир кечиргач, одам ўз ахлоқий-сиёсий позициясини абадийликка маҳкам белгилаб олар экан.\nРауф Парфи ҳиссиёт воситасида тафаккур қилувчи, кучли, беҳаловат шоир. Унга кўп ёшлар эргашяпти. Лекин шоирнинг заиф томонларини илиб олган баъзилар уни барча традицияларни бузувчи “новатор” қилиб кўрсатишга уринадилар. Бундан, “традиционлик”, яъни анъанавийлик поэзияни орқага тортади, деган фикрни келтириб чиқармоқчи бўладилар.\nПоэзияда кўп тарқалган тақлидчилик ва имитацияларни традиция билан аралаштирмаслик керак. Традиция поэзияга четдан келиб қўшиладиган элемент эмас, у ҳар бир янги шеъриятнинг ич-ичига сингишган, унинг энг яхши хусусиятларини белгиловчи руҳиятдир. Шунинг учун шоирларни “Традицион шоир” ва “Новатор шоир” деб иккига ажратиш унча тўғри бўлмаса керак. Традициясиз ҳеч қанақа шоир, ҳеч қанақа новаторлик йўқ. Изланувчан шоир учун поэзиянинг имкониятлари туганмасдир. Поэзия мудом янгиланиш ғояси билан яшайди. Традиция эса янги шеърият яратиладиган адабий-бадиий муҳит, у нафас оладиган ҳаво. Ундан четдаги, шунчаки экспериментаторликлар ўзига хослик иллюзиясидир.\nРауф Парфининг изланишлар муҳитида Нозим Ҳикмат, Ойбек, Гарсиа Лорка, Ғафур Ғулом, Пабло Неруда, Ҳамид Олимжон, Андрей Вознесенский, Маҳмуд Дарвеш ва Миртемир каби забардаст, дардли ва исёнкор шоирлар бор. Унинг шеърлари – доим баҳс, эзгулик билан ёвузлик, поклик билан чиркинлик, ёруғлик билан зулмат, кураш билан лоқайдлик, ёлғон билан ростгўйлик ўртасидаги баҳс. Шоир ўз сарчашмаларига муносиб асарлар билан бирга, гоҳо мавҳумият аро ўзлигини тополмай, чувалиб қолган шеърларини ҳам эълон қилди. Лекин унинг энг яхши асарлари шуни кўрсатадики, изланиш йўллари буюк шеърий анъналарнинг ривожланиш йўлига мос келганда оламни поэтик идрок этиш, ҳиссий тафаккур янада чуқурроқ, нафисроқ тус олаверади.\nҲиссий тафаккур нима?\nМана, масалан, Рауф Парфининг “Рассом” шеърида ижодкор қалбидаги “ўтга қўнган қор каби беҳол” бир кашфиёт илинжини ҳис этамиз. Рассом “қорнинг нурли чанги”да осмоннинг “маъюс ранги”ни топгандай бўлади. Лекин тополмайди, осмонга тикилганча қолади…\nАсарда бошқа ҳеч қандай изоҳ йўқ, аммо биз типик ижодий ҳолатни қалбдан туямиз, англаймиз.\nШу ўринда айтиш керакки, баъзан ҳислар стихияси шеърни пароканда илиб қўяди. “Шамоллар” деган яхшигина мажозий шеърда ҳам шуни кўрамиз.\nСийқаланмаган, оригинал қофиялар (юрардинг – юрагинг, ўзгариб – дўстларим, осмон – рассом, кўрганим – ўрганиб…) билан шеърларга сарин мусиқийлик бағишлай оладиган шоир оғир мавзуларга қўл урганда, сарбастга мурожаат қилиб, баъзи шеърий шартлиликлардан ўзини холи қилиб олади. Лекин шу эркинликлардан кўпинча фикрий ва ҳиссий тиниқлик учун фойдалана олмай қолади. Сарбаст уни негадир кўпинча декламацияга судраб кетади. “Луис Моран”, “Вьетнам ҳақида қўшиқ” каби муҳим социал йўналишлардаги шеърларида эса поэзиянинг мусиқийлик табиатини рад этиб, узуқ-юлуқ хитоблар, информациялар йиғиндисига, ёппа диссонансга ўтади. Мен бу йўлнинг эстетик самараларига шубҳа қиламан. Лекин Рауф Парфидек иқтидорли шоирнинг фикрий, ҳиссий, мусиқий диссонанслар йўлини ўтиб, умумий катта поэтик гармонияга, яъни уйғунликка келишига-эриша олишига ишонаман.\nБунинг учун шоирда миқёсли тафаккур маданияти ва таҳлил маҳорати билан юксак маънавий интилишлар ва бадиий дид бирлашиб кетиши керак. Йилларни осон ўтказмай, азият чекиш зарур. Гап тиш оғриғи ҳақида эмас, албатта, дардкашлик ҳақида. Катта халқона позицияларга ўтиш, кўзни каттароқ очиб, нотинч дунёнинг уфқларига тикила билиш, тириклик қуёшининг қувончли нурларини ҳам танага, ҳисларга, фикрларга кенгроқ яйратиш керак. Шундай кенглик, шундай позиция кичик йўлларни ҳам катта йўлга олиб чиқади.\n1966 йили “Шарқ юлдузи” журналининг 1-сонида Асқад Мухтор “оқ йўл”и билан Рауф Парфининг туркум шеърлари эълон қилинади. Атоқли адиб ёш шоирнинг ҳеч кимникига ўхшамаган овоз билан куйлай бошлаганини эътироф этар экан, шундай ёзади: “Рауф Парфи ҳар бир шеърида одамнинг мураккаб руҳий дунёсидаги бирон ҳолатни тутиб олиб, суратлайди. Бу – қийин ижодий процесс. Лекин Рауфнинг сатрларида бу қийналиш билинмайди, улар гўё осон кўчгандек равон, табиий, самимий. Бу шеърларда декларативлик ҳам, насиҳат ҳам, иллюстрация ҳам, дидактив ялонғочлик ҳам йўқ. Улар шоирнинг завқ дунёсидан туғилган. Агар бу дунё тобора кенгайса, тўлқин урса, инсоний эҳтирос ва гражданлик ҳислари билан янада бойиса, Рауф Парфи, шубҳасиз, ҳассос шоир бўлади”.\nУстод адибнинг бу фикрлари, албатта, Рауф Парфи ижоди ҳақидаги дастлабки тиниқ таассуротлар эди. Шоирнинг ҳеч кимникига ўхшамаган овози тобора дадиллаша борди. Асқад Мухтор орадан салкам 20 йил ўтиб шундай ёзади: “Рауф Парфи – яралари очиқ, дардли шоир. Унда ҳазинлик кўп, ора-чора шунчаки марсия ҳам ёзиб ташлайди, тушкунлик аломатлари ҳам учрайди. Мен буни шоирнинг айбига йўймасдим. Шоир инсоний дардлардан холи бўлолмайди. Рауф Парфи эса, шоир сифатида, ўзлигини тўлароқ ифодалашга интилади, шу маънода рўйирост”. “Шеър – шоирнинг ижтимоий виждони” сарлавҳали мазкур мақолада Рауф Парфи ижоди етарлича таҳлил қилиб берилди, Асқад Мухтор шоирни айрим ғоябозлардан ҳимоя этиб, у ҳақдаги энг асосий гапни айтди: “Рауф Парфи ҳиссиёт воситасида тафаккур қилувчи, кучли, беҳаловат шоир”.\nШу ўринда мазкур мақола ўша пайтлари “порлоқ ғоялар”ни шеърга солиш ўрнига ҳазин оҳангда “қанақадир мавҳум ғамларни” (?!) куйлаётган ва шу сабаб аёвсиз танқид қилинаётган шоирни, унинг бетакрор ижодини ҳимоя қилиш мақсадида ёзилгани, ўз навбатида, Рауф Парфи шеърияти теран таҳлил қилинганини таъкидлаб ўтиш керак. Мақола “Ўзбекистон адабиёти ва санъати” газетасининг 1984 йил 20 январ сонида чоп этилган (айтишларича, газетанинг ўша пайтдаги бош муҳаррири, ёзувчи Одил Ёқубов ушбу мақола юзага келишида бош-қош бўлган экан), кейинчалик, 1986 йилда Рауф Парфининг “Сабр дарахти” китобига сўзбоши сифатида жузъий қисқартишлар билан киритилган.\nДарвоқе, ушбу мақоладан ўрганиладиган жиҳатлар талайгина: чинакам дард ифодаланган шеърларнинг шоир ҳис-туйғуларига боғлиқлиги табиий, самимийми; беҳаловат шоир мисраларидаги дарднинг ижтимоий салмоғи қай даражада?.. Устоз адиб шеър таҳлилида шу каби муҳим жиҳатларга диққатни қаратиш лозимлигини уқтиради. Агар бугунги кўплаб ёш шоирлар шеърларига шу нуқтаи назардан ёндашсак, улардаги дардли мисралар салмоғи тош босмаслиги, аксарияти шунчаки ҳою ҳавас, ўткинчи ҳислар ўкинчи эканига амин бўламиз. Бу эса устоз ижодкорлар поэтикасини пухта ўрганиш, улар замиридаги чўнг ҳаётий асосларни теран идрок этиш лозимлигини кўрсатади. Асқад Мухтор: “Рауф Парфининг кўп шеърлари ўзига ва бошқаларга муросасиз маънавий талабчанлик руҳида ёзилган беомон ва шиддатли айбномалардир”, дер экан, шоир ўз изланишларнинг баъзи босқичларида интим ҳисларининг ташқи олам билан боғланишини йўқотгани, субъектив ҳиссиётнинг шеър бўлиши учун бундай боғланиш ришталари жуда муҳим эканини ҳам ўринли қайд этади. Мазкур мақола ёш ижодкорлар учун ўзига хос маҳорат мактабидир ҳам.\nЎрни келганда, яна шуни ҳам айтиш керакки, мақола холис ва теран таҳлил асосида ёзилгани, Рауф Парфи шеъриятига юқори баҳо берилганига қарамай, унда муаллифнинг адабиёт ҳақидаги қарашлари кўпроқ ўз даври нуқтаи назари, аниқроғи, замона зайлидан келиб чиққан эди. Ҳатто Асқад Мухтор “Шеър ёзиш – сиёсий масала” дея қатъий фикр билдирган эса-да, чинакам поэзия ҳеч қачон ҳокимиятнинг мафкуравий дастури, сиёсий баённома бўлмайди. Яқин ўтмишимиздаги шоирлар авлоди яратган ижод намуналарининг аксарияти бугун ўз умрини ўтаб бўлгани ҳақиқат. Ўша йиллари адабиёт сиёсий майдон марказига интилди (ҳатто бунга мажбур этилди) ва, алалоқибат, мағзи пуч, сунъий кўтаринкилик, шалдироқ сўзларга бурканган “бадиий асар”лар урчиб кетди. Ҳозир ҳам бу борада аҳвол мақтагулик эмас. Бу энди – алоҳида мавзу. Қисқаси, шеър шоирнинг ижтимоий виждони экани қанчалар тўғри бўлса, адабиёт давр кайфиятини ҳаққоний акс эттиришга бурчли экани ҳам инкор қилиб бўлмас ҳақиқатдир.\n← Тилим менинг: Ҳёте эмас, Гёте! | Кампирнинг дарди ғўзадами, ғозада? | Ненозин | Шуур нима?\nРауф Парфи поэтик оламига назар →\nИюнь 3, 2019 Sayt muallifi 0


Савдо ва хизмат кўрсатиш объектлари учун виртуал терминал ишга туширилди – Газета.uz\nСавдо ва хизмат кўрсатиш объектлари учун виртуал терминал ишга туширилди\nCLICK компанияси савдо ва пулли хизмат кўрсатиш объектлари учун пластик карталардан тўловларни қабул қилувчи виртуал терминаллар хизмати ишга туширилганини хабар қилди.\nLotinchada 3 март 2017, 12:07 Иқтисодиёт\nКомпания хабарида келтирилишича, Indoor-тўловлар ечими савдо дўкони ёки пулли хизмат кўрсатиш нуқтасида қисқа вақт ичида жорий этилиши ҳамда банкдан реал савдо терминалини олмаган ҳолда мижозларнинг пластик карталаридан тўловларни қабул қилиш имконини беради.\nIndoor-тўловлар ечими ёрдамида ҳар бир чакана савдо нуқтаси учун оддий терминалларнинг тўлов функционалидан қолишмайдиган, акчинча бир қатор афзалликларга эга виртуал терминал очилади. Шундай савдо нуқталарнинг мижозлари тўловларни бевосита ўз мобил телефонлари орқали амалга оширишлари мумкин. Маблағлар шу заҳоти сотувчига SMS билан бирга келиб тушади. Бунда тўловни амалга оширишда интернетга уланиш талаб қилинмайди ва тўловлар электр энергияси бўлмаган пайтда ҳам бажарилиши мумкин.\nМижозлар ва сотувчиларга қўшимча қулайлик яратиш мақсадида операцияларни турли услубларда бажариш имкониятлари яратилган: USSD-меню, қисқа USSD-сўров (*880*сотувчининг_коди*сумма#), мобил илова орқали ва шу билан бирга кассир ёки сотувчи томонидан ҳисоб чиқариш услубида. Тўловларни янада оператив тарзда амалга ошириш учун ҳар бир савдо дўконига QR-коди тақдим қилинмоқда. Ушбу QR-код смартфон орқали муносиб иловалардан бири ёки янгиланаётган ва яқин вақт ичида тақдим қилинадиган CLICK мобил иловаси орқали ўқилиши мумкин.\nЮқорида айтиб ўтилган Indoor-тўловлар имкониятини улатиш учун тадбиркорлар ўзларининг хизмат банкларига ёки CLICK тизими билан ҳамкорлик қилаётган исталган банкка мурожаат қилишлари зарур. Банкда рўйхатдан ўтаётганда тадбиркорларга ва савдо дўконларининг эгаларига тўловларни қабул қилиш учун уникал код белгиланиб, QR-код тақдим этилади.\n«Indoor-тўловлар Ўзбекистонимиз учун янги бир йўналиш ва бизнинг таклифимиз бир қатор афзалликларни киритиб келмоқда: анъанавий тўловларга қараганда ушбу тўловлар анча тезроқ ўтади, карталарининг PIN-кодларини бировларга эълон қилишнинг кераги қолмайди, ва, шу билан бирга, пластик карта ёнингизда бўлмаган тақдирда ҳам харидларингиз учун тўловларни амалга оширишга имконияти очилмоқда», — деб таъкидлади CLICK компаниясининг Бош директори Улуғбек Рустамов.\n«Газета.uz» 4 396\n3 март 2017, 14:44\nБу ажойиб янгилик! Ҳақиқатдан ҳам инфармацион ва иннавацион техналогиялар ҳаётимизга шиддат билан кириб келмоқда. Энди пластик карталарни бемолол уйга хавфсиз жойга қолдириб, смартфон ёки телефон орқали харидни савдо дўконидан амалга ошириш мумкин экан. Тадбиркорларимиз ва фуқароларимиз учун яратилган бу қулайликни фақат табриклаш керак!\n5 март 2017, 16:04\nБу албатта, яхши янгилик. Бу тизимни амалга оширишни тезлаштириш ва оммалаштириш керак. Савдо дўконлари эгаларини (ходимларини) ва тадбиркорларни уникал кодни, QR-кодни тезроқ олишлари учун хабардор қилиш керак. Акс ҳолда, ҳали улатишмаганини (код олмаганликларини) айтишлари мумкин.


Амазонка дарёси ҳавзасидаги ўрмонлардаги ёнғин кўлами кенгаймоқда\n25 январ 2020, Тошкент вақти: 23:20\nАмазонка дарёси ҳавзасидаги ўрмонларда давом этаётган ёнғинлар (қизил рангда)\nБразилия расмийлари Амазонка дарёси ҳавзасидаги ўрмонлардаги ёнғин кўлами ўсишда давом этаётганини билдирди. Расмийларнинг ўрмон ва ўтзорларни экин ерига айлантириш учун олов ёқишга қўйган чеклови ёнғинларнинг ўсиш суръатига ҳеч қандай таъсир кўрсатмаётгани айтилмоқда.\nМиллий космик тадқиқотлар институти сунъий йўлдошлардан олиб эълон қилган маълумотлар олов ёқишга қўйилган чеклов кучга кирганидан кейинги 48 соат ичида 3 859 та янги ёнғин бошланганини кўрсатди.\nЖорий йилнинг январидан августи охиригача Бразилияда қайд этилган 88 816 ёнғиннинг 51,9 фоизи тропик ўрмонларда содир бўлди. Мутахассислар бу рақамларни “мисли кўрилмаган” кўрсаткичлар деб атади. Уларнинг сўзларига кўра, ёнғинларнинг асосий сабабчиси фермерларнинг дарахтлари кесиб кетилган ўрмонларга атайин ўт қўяётганидир.\nҲозир Бразилиянинг Амазонка ҳавзасида ёғингарчиликсиз мавсум. Аммо мутахассислар бу йилги қуруқ мавсумда ҳам ёғингарчилик кузатилганини, шунга қарамасдан, ёнғинлар сони ўта кўплигини айтишмоқда. Уларнинг сўзларига кўра, Амазонкада ўз-ўзидан ёнғин чиқмайди.\nТаҳлилчилар расмийларнинг ўрмонларга ўт қўйишни ман этиш бўйича қарори ўта кеч чиқарилганини айтишмоқда.\nБразилиянинг ўнг қанот президенти Жаир Болсонару ҳокимият тепасига келганидан кейин, мамлакатда ноқонуний хатти-ҳаракатларни назорат қилувчи агентликлар фаолияти сустлашди, натижада ўрмонларни йўқ қилиб, экин ерига айлантириш кўпайди.\n“Тропиклар Трампи” лақаби берилган Болсонару иқлим ўзгараётганини шубҳа остига олиб келади. Президент, шунингдек, дарахтларга ўт қўйиб қўлга киритилган ерлар фермерлар учун муҳимлиги айтиб келади.\nКейинги кунларда ёнғин чиққан ҳудудларга минглаб аскар, ўт ўчирувчи ҳамда самолёт сафарбар қилинди. Бразилия Мудофаа вазирлиги ёнғинлар назоратга олингани тўғрисида баёнот берди.\nЭкин ерини қўлга киритиш учун ўрмонларга ўт қўйиш тропик ўрмонларга солинаётган энг жиддий таҳдидлардан биридир. Бундай муаммо Боливия, Бразилия, Колумбия, Эквадор, Француз Гвианаси, Гайана, Перу, Суринам ва Венесуэла каби мамлакатларда мавжуд.\nБразилия, Перу, Эквадор ва Боливияда фермерлар кўп ҳолатларда қуруқ мавсумда дарахтлар кесилган ҳудудларни тозалаш учун уларга ўт қўяди. Аммо бу кўп ҳолатларда ёнғин тарқалиб кетишига, кесилмаган дарахтлар ёниб кул бўлишига олиб келади.\nБоливия ҳукумати яқинда фермерларга 5 гектар ўрнига 20 гектар ҳудудга ўқ қўйишга рухсат берди. Май ойидан бери мамлакатда 1,5 миллион гектар ўрмон ва ўтзор ёниб кетди.\nЎрмонларга ноқонуний тарзда кока етиштириш ҳамда турли кимёвий моддалардан фойдаланиладиган ноқонуний кон ишлари ҳам катта таҳдид солмоқда.


13.05.2022 17:28 0 3282\nПрокуратура хабарига кўра, Ф.М. жорий йилнинг 11 январидан 1 апрелига қадар ҳоким ёрдамчиси лавозимида ишлаган. Нохуш ҳодиса эса 16 апрель куни содир бўлган. Шу куни Марҳамат тумани «Полвонтош» МФЙнинг тадбиркорликни ривожлантириш, аҳоли бандлигини таъминлаш ва камбағалликни қисқартириш масалалари бўйича собиқ ҳоким ёрдамчиси ўзининг яшаш хонадонидаги молхона тўсинига арқондан сиртмоқ ясаб, ўз жонига қасб қилган.\nСуд-тиббий экспертизаси хулосасида Ф.М.нинг ўлимига бўйин соҳаси аъзоларини сиртмоқ билан қисилиши натижасида келиб чиққан механик асфиксия сабаб бўлганлиги кўрсатилган.\nҲозирда туман прокуратураси томонидан терговга қадар текширув давом этмоқда.\nпрокуратура ҳоким ёрдамчиси


Буйрак - Динда саволим бор\nХозирги вақтда: 17 Июн 2019, 16:42\nПост Айиша » 01 дек 2018, 22:59\nАссалому алайкум. Учинчи фарзандимни дуёга келтиргач УТТ да ўнг буйрагим пасайиб қолганини билдим. Менга буни бирор дори дармон билан ўрнига келтириб бўлмаслигини ва бандаж тақиб юришни, оғир кўтармасликни айтишди. Базан ўнг буйрагим секин-секин оғрийди. Буйракни халқ табобати ёки бошқа бирор усулда ўрнига келтиришни имкони борми? Яна пасайверса жарроҳлик йўли билан ўрнига қўйилар экан. Илтимос маслаҳат беринг.\nПост Шифокор » 30 дек 2018, 23:15\nВа алайкум ассалом ва роҳматуллоҳ. Буйрак тушиши (пастлашиб қолишига ) одатда оғир юк кўтариш, кескин озиш (чунки буйракнинг ўз боғламлари йўқ улар ёғ тўқимаси ичида жойлашган бўлади), кўп сакраш, катта вазнли болага ҳомиладор бўлиш, травмалар (жароҳатлар) сабаб бўлади.\nАйни дамда пешоб тахлили ўтказинг, яллиғланиш жараёни бўлмаса буйрак пастлашувининг ўзи сизга оғриқ бермайди. Қўшимча сабабни қидиринг, нефрологга мурожаат қилишингиз мумкин. Махсус белбоғ тақиб туринг (доимий эмас ва албатта кечаси ечиб қўясиз).\nБу қўрқинчли ҳолат эмас, озғин одамларнинг 70-80% да шу ҳолат кузатилиши бор.\nАгар буйракда бошқа муаммо бўлмаса шу ҳолда ҳам Аллоҳ ато этган умрингиз охиригача сизга хизмат қилаверади. Нефроптоз 4 даражали бўлиб, у кичик чаноқ бўшлигига тушиб кетса шундагина эндоскопик буйракни кўтариш амалиётини қилиш мумкин бўлади. (Кичик тешикчалар орқали операция).\nҲозир форумда: Google [Bot] va 1 меҳмон\nМавзу - Буйрак


Яқин келажакда Ўзбекистонда "Лукойл" заправкалар тармоғи пайдо бўлиши мумкин\n24 май 2022, Тошкент вақти: 05:14\n"Лукойл"нинг 22 давлат ҳудудида 5500 га яқин АЁҚШ борлиги айтилади.\nРоссиянинг “Лукойл” ширкати Тошкентда ўзининг биринчи автомобилларга ёнилғи қуйиш шохобчасини қуришга киришди. Озодлик манбаларига кўра, яқин келажакда Ўзбекистонда “Лукойл” бренди остидаги автозаправкалар тармоғи вужудга келиши мумкин.\n“Лукойл”нинг биринчи автозаправкаси Тошкентда қурилмоқда\nЎзбекистон маҳаллий матбуотида Тошкентда "Лукойл" шохобчасини қуриш бошланганига оид хабарни “Лукойл”нинг Москвадаги бош идораси ва Тошкентдаги шўъбаси матбуот хизмати на тасдиқлади ва на инкор қилди:\n- Биз ҳозирда бу масалани расман изоҳламаяпмиз, дея гапни қисқа қилди “Лукойл Узбекистан” ширкати матбуот хизмати вакили Озодлик билан суҳбатда.\nАйни пайтда¸ "Лукойл"даги Озодлик манбаси¸ шахси сир тутулиши шарти билан¸ Тошкент шаҳрининг Қорасув массивида жойлашган собиқ авиация заводи яқинида Россиянинг “Лукойл” нефть компаниясининг автомобилларга ëнилғи қуриш шохобчаси (АЁҚШ) қурилиши бошланганини тасдиқлади.\nБу манбага кўра¸ қурилиш икки ой ичида битирилади ва январь ойи охирларидан шохобчада Россиядан келтириладиган бензин сотила бошланади:\n- Ҳақиқатан, Тошкентда “Лукойл” нефт компаниясининг биринчи автозаправкаси қурилмоқда. Қурилиш ташкилотнинг мустақил бизнес ширкатларидан бирига топширилган. Кейинги йилнинг январь ойида ҳозирча битта шохобча ишга туширилади. Билишимча, қанчалик муваффақиятли ишлашига қараб¸ у тармоққа айлантирилиши мумкин. Қолгани бизнес сири ва биз уни ошкор қилмаймиз, деди суҳбатдош.\nОзодликнинг бу манбаси “Лукойл” автозаправкаларининг пайдо бўлиши Ўзбекистон, хусусан¸ пойтахт Тошкент ëнилғи бозорида рақобатни вужудга келтириши ва бензин тақчиллиги вазиятини яхши томонга ўзгартириши мумкинлигини қўшимча қилди.\nЎзбекистонда "Лукойл" брендининг пайдо бўлиши ширкат Литва, Латвия, Эстония, Польша, Чехиядаги шохобчаларини сотиб¸ бу мамлакатлардан чиқиб кетиши ортидан юз бермоқда. Шарқий Европа мамлакатларидаги ўз фаолияти қисқартирилишини компания раҳбари Вагит Алекперов бу мамлакатларда 2014 йилдан кейин Россияга қарши кайфиятларнинг кучайиши билан изоҳлаган эди.\n2012 йилда “Лукойл” дунё бўйлаб 6,5 минг АËҚШга эга бўлган. Ҳозирда Европа, АҚШ ва постсовет ҳудудида ширкатнинг 5,5 мингга яқин АËҚШ ишламоқда. Улардан 2000 дан кўпроғи Россиянинг ўз ҳудудида жойлашган.\nВагит Алекперов 1993 йилдан буён "Лукойл"ни бошқариб келади\n“Лукойл” бошқа соҳаларда ҳам Ўзбекистондаги фаолиятини кенгайтирмоқда\nЖорий йил сентябрида Ўзбекистон президенти вазифасини бажарувчи Шавкат Мирзиёев Бухорода “Лукойл” президенти Вагит Алекперов билан учрашиб¸ нефть ва газ соҳасида ҳамкорлик масалаларини муҳокама қилган эди.\n15 ноябрь куни ширкатнинг Ўзбекистонда янги газ конларини ўзлаштириш лойиҳаларига 500 миллион доллар сармоя ётқизиши хабар қилинди.\nАйтилишича, "Лукойл" Люксембург, Франция, Япония, Италия, Германия, Ҳолландия, Россия ва Австриядаги бир қатор банклардан қарз олиб ëтқизиладиган бу сармоя Ҳисор комплексини ўзлаштириш учун сарфланади.\n“Лукойл” Ўзбекистоннинг Ҳавзак, Шоди, Қўнғирот участкалари ҳамда Қандим конлар гуруҳида геология-қидирув ишлари ўтказиб келмоқда. Ҳисор ҳудуди конларида олиб борилган ишлар натижасида шу пайтгача "Лукойл" 368,5 минг тонна нефть ва 2 миллиард куб метр табиий газ қазиб олган.\n2016 йил бошларида“Лукойл” ширкатининг Қандим конидаги лойиҳаси доирасида ERIELL компанияси билан ҳамкорликда Бухорода МДҲдаги энг улкан қуёш электр станцияси ишга туширилган эди. Қурилган станция кундузи 5000 кВтгача, тунги пайтда 1000 кВт энергия ишлаб чиқариш имконига эга. Бу қувватдаги энергия билан 1,5 минг аҳолиси бўлган кичик шаҳарчани доимий таъминлаш мумкин.\nРасмий маълумотларга кўра, 2007 да Ўзбекистонда фаолият бошлаган “Лукойл” мамлакат иқтисодиётига 3,5 миллиард АҚШ доллари миқдорида сармоя ётқизган.


Канье Уэстнинг янги альбоми тақдимотида йиғилган бир пакет ҳаво eBay орқали сотувга қўйилди - Daryo\n12:58, 27.07.2021 9542\neBay орқали америкалик рэпер Канье Уэстнинг Donda номли янги альбоми тақдимоти вақтида йиғилган ҳаво сотувга қўйилди, деб хабар беради Esquire.\nФото: Getty Images for Universal Music Group\nПакетга йиғилган ҳавони @Imacanon16canz никли фойдаланувчи сотмоқда. Сотувчининг eBay’даги эълони остига ҳозиргача 21 та изоҳ қолдирилган бўлиб, уларнинг барчаси — ижобий. У ҳавони 3330 долларга сотиш ниятида. Аукцион тўрт кундан сўнг якунига етади, айни вақтда унга 2125 доллар таклиф этилмоқда.\nБу рэпернинг мухлислари Уэст иштирок этган тадбирдаги ҳавони сотаётган биринчи ҳолат эмас. 2015 йилда eBay орқали мусиқачининг Yeezus тури доирасида «қадоқланган» ҳавоси 60 минг долларга сотилган эди.\n23 июль куни Канье Уэст Атлантадаги стадионда ўзининг тўққизинчи — Donda альбоми тақдимотини ўтказди. Бироқ рэпер уни ҳали охирига етказмаган, шу сабабли пластинка релиси 6 августга кўчирилган. Мусиқачининг ўзи эса Donda устидаги ишни охирига етказиш мақсадида стадионда яшамоқда.\nАввалроқ Netflix Канье Уэст ҳақидаги ҳужжатли фильмни намойиш этиш ҳуқуқини 30 миллион долларга сотиб олгани, фильм 21 йил давомида яратилгани тўғрисида хабар берилганди.\nМавзуга доир: ОАВ: Канье Уэст АҚШ тарихидаги энг бадавлат қора танли фуқарога айланди\n00:41, 26.09.2021 1560\n00:18, 26.09.2021 1684\n23:54 Бугун 3693\n23:48 Бугун 2336\n07:17 Бугун 108131\n20:55, 23.09.2021 85366\n18:30, 24.09.2021 78261\n22:37, 24.09.2021 57540


U23 Осиё кубоги. Японияни ишончли ҳисобда мағлуб этиб, финалга чиқдик!\nU23 Осиё кубоги ярим финал босқичи доирасида Ўзбекистон ва Япония терма жамоалари ўртасидаги учрашув якунига етди. Темур Кападзе шогирдлари "кунчиқар юрт" вакиллари устидан ишончли ҳисобда ғалаба қозониб, финал йўлланмасини қўлга киритишди.\nЯпонлар тўп назорати ва узатмалар сони бўйича устунликка эришишди. Ўзбекистон эса рақибни хато қилишга мажбур қилди ва вазиятлардан унумли фойдаланди. 60-дақиқада Жалолиддинов 28 метрлардан кучли зарба бериб, тўпни "тўққизлик"ка "михлаб" қўйди.\nЯпонлар ҳисобда ортда қола бошлагандан сўнг олдинга ташланишга ҳаракат қилишди. Вакилларимиз эса ҳимояга ётишмади ва аксинча имкон бўлиши билан олдинга ўтишди. Кападзе ҳам ўйинчиларни алмаштириб, ҳужумни фаоллаштирди. Ўйин тугашига бир дақиқа қолганида рақиб яна хато қилди ва Холматовнинг узатмасидан сўнг Норчаев яккама-якка вазиятга чиқиб кетди. "Насаф" форварди имкониятдан фойдаланиб, якуний ҳисобни ўрнатди — 2:0! Биз финалдамиз.\nТерма жамоамиз 19 июнь, якшанба куни Саудия Арабистонига қарши "Бунёдкор" стадионида чемпионлик учун кураш олиб боради.\nU23 Осиё кубоги, ярим финал\nЎзбекистон - Япония - 2:0\nГоллар: Жасур Жалолиддинов (60), Ҳусайн Норчаев (89)\nЎзбекистон - Владимир Назаров, Саидазамат Мирсаидов, Достонбек Турсунов, Муҳаммадқодир Ҳамроалиев, Ҳожимат Эркинов, Улуғбек Ҳошимов, Жасурбек Жалолиддинов (С), Одилбек Абдумажидов, Диёр Холматов, Ҳусайн Норчаев, Абдурауф Бўриев\nЯпония - Зион Сузуки, Сейза Баба, Даики Матсуока, Жоел Чима Фужита (С), Шота Фужио, Коки Саито, Мао Хосоя, Зион Сузуки, Такаши Учино, Хижири Като, Юито Сузуки, Анрие Часе\nБош ҳакам: Аҳмад ал-Каф (Уммон)\nКиритилди: 08:13 16.06.2022. Ўқилди: 2041 марта. Фикрлар сони: 9 та.


Ватан ҳимоячилари кунига: Эҳтиёт қилайлик остонамизни!\n14 ßíâàðü 2017 15:57 2410\n1992 йил 14 январь куни мустақил давлатимиз ҳудудидаги барча ҳарбий қисм ва бўлинмаларни Ўзбекистон тасарруфига ўтказиш тўғрисида қарор қабул қилинди. Биринчи Президентимиз ташаббуси билан эълон қилинган мазкур ҳужжат мамлакатимиз хавфсизлигига таҳдид солиши мумкин бўлган ва минтақада келиб чиқаётган хавф-хатарларни ҳар томонлама таҳлил этиш асосида, армиямизни ислоҳ қилишнинг узоқ муддатли дастури ишлаб чиқилишига кенг йўл очди.\nШу боис, ҳар йили 14 январь — Ватан ҳимоячилари куни байрами сифатида мамлакатимиз бўйлаб катта тантана қилинади. Бу йил тантана қилинаётган Ўзбекистон Қуролли Кучларининг 25 йиллиги байрами муносабати Ватанимиз ҳимоячиларига ушбу ашъорни туҳфа этамиз:\nЭҳтиёт қилайлик остонамизни!\nВатан – Она каби дилбар ва суюк,\nТушмасин жисмига душман сояси.\nБир иш бор баридан шарафли, буюк –\nВатан ҳимояси, юрт ҳимояси!\nСиз шу буюк ишга боғлагансиз бел,\nВатаним тинчига қўшсам деб улуш,\nСиз борки, хотиржам, дуодадир эл,\nСиз борки, юрт обод, фаровон турмуш!\nКўрай, деб фарзандлар бахтин, иқболин,\nСизга қадалгандир минг-минглаб нигоҳ.\nСизга ишонгаймиз юрт истиқболин,\nСизмасми барчадан кучли ва огоҳ?!\nСизнинг мадҳингизга балки арзимас\nҲаваскор бир қизнинг содда шеърлари,\nСизга ЙИГИТ деган номнинг ўзи бас,\nЎзига бек халқнинг султон эрлари!\nСизга ҳурмат чексиз, эй Темур насли,\nАсрангиз Ватанни, ҳам Онамизни!\nВатан остонадан бошлангай асли –


Космосга саёҳат ва ям-яшил Жунгли: дунёдаги энг ғайриоддий темир йўл бекатлари (фото) - Daryo\n14:57, 21.09.2021 15784\nМосква метроси дунёдаги энг чиройли дизайнга эга метролардан бири ҳисобланади. Шунингдек, айрим темир йўл бекатлари ҳам меъморий санъатнинг дурдоналари саналади. Ушбу кичик фотосаёҳат орқали ҳар қандай инсонда бориб кўриш истагини уйғотувчи темир йўл бекатларини тақдим этамиз.\nФранкфурт: Бокенхаймер Варте бекати\nКўпчилик ушбу жойни «Гарри Поттер» ёки бошқа фильмдан фойдаланилмаган декорация деб ўйлаши ҳам мумкин, лекин бундай эмас. Франкфуртдаги Бокенхаймер Варте бекатига кириш шундай кўринади. Бу алмашув бекати маҳаллий аҳоли ва сайёҳларни ўзига жалб қилиши табиий: ташқи томондан у ноодатий дизайнга кўра ерга кириб кетган вагонга ўхшайди.\nАрхитектор бу ечимни маълум сабабга кўра танлаган. Шаҳардаги транспорт тармоғининг кенгайишига фуқаролар салбий муносабатда бўлган, шунинг учун ҳар қандай янги қурилиш бир қанча норозиликларни келтириб чиқарган. Моҳир ижодкор эса фойдали бўлиши билан бирга, табассум уйғотадиган «тузилмани» яратди.\nШанхай: Вайнтан ерости йўли\nУшбу сурат замонавий санъат музейига қўйилган инсталляция ёки кинодан олинган тасвирни англатади. Лекин бу йўловчиларга ўзига хос ва унутилмас таассурот қолдириш имконини берадиган Вайнтан ерости йўли. 600 метрли шиша кабинадан овоз эффектлари билан бирга ажойиб чироқлар шоусини кўриш мумкин.\nНеапол: Толедо бекати\nИталиянинг Толедо бекати нафақат энг чуқур, балки дунёдаги энг гўзал бекатлардан биридир. Баъзилар учун бу космос билан алоқаларни уйғотади, бошқалари учун Толедо ер остидаги қорли подшоҳликдек туюлади. Иккинчи вариант ҳақиқатга бироз яқинроқ: иссиқ ҳаводаги чуқурлик туфайли бу ерда доим салқин бўлади. Архитекторлар бекатнинг тепа қисмида мозаика плиткалардан фойдаланиб, ажойиб визуал эффектга эришишга муваффақ бўлди. Эскалатор ва йўлаклар неон қурилмалар билан безатилган ва гумбаз орқали ёруғлик кириб келади.\nМюнхен: Вестфридхоф бекати\nРеклама агентликлари кўпинча Вестфриэдхоф бекати ҳудудида суратга олишни ташкил қилади: ёруғлик дизайни ва атмосфера таърифлаб бўлмайдиган завқ бағишлайди. Қаттиқ бетон деворлари туфайли эса ғорга ўхшайди. Дастлаб меъмор безак сифатида шиша панеллардан фойдаланмоқчи бўлган, лекин кейинчалик бу қароридан воз кечган.\nСтокгольм: Марказий бекат\nСтокгольм ўзининг ҳақиқий музейига ўхшаш гўзал метрополитени билан машҳур. Марказий станция 1975 йилда очилган ва шу заҳотиёқ сайёҳларни жалб қиладиган жойга айланган: кўк чизиқли платформа, ғалати чизмалар ва табиий шакллар станцияни эртакдаги сирли ғорга айлантирган. Марказий бекат – Стокгольм метросининг учта линияси бирданига кесишган ягона жой. Ушбу бекат ажабланарли бўлиши билан бирга, энг гавжум жой ҳисобланади.\nГаоусюн: Формоза булвари бекати\nКўпчилик мураккаб дизайн билан ёритилган шифтларни кўришга одатланган. Лекин аксарият инсонлар 30 метрли рангли витраж ойнани кўрмаган бўлиши мумкин. Албатта, гўзалликдан баҳраманд бўлиш учун ушбу бекатга ташриф буюриш кифоя. Формоза булвари дунёдаги энг катта витраж иши ҳисобланади. Муаллиф Нарсисс Кволята йўловчиларга тўрт элементга қойил қолиш имкониятини берди ва маҳаллий аҳоли унинг асарига илҳомлантирувчи «ёруғлик гумбази» номини берди.\nМадрид: Аточа бекати\nБаъзи сайёҳлар Аточа темир йўл бекатига экскурсиялар уюштиришни хоҳлайди: бинога киргач, гўзал боғни кўрасиз ва ҳақиқий сув ҳавзасини кўради. Вокзалнинг собиқ биноси тезюрар поезд ишга туширилгандан кейин қайта фойдаланила бошлади. Боғда тропик ўсимликларнинг минглаб турлари мавжуд ва ҳовузда тошбақалар колонияси жойлашган. Бу шаҳар ҳайвонот боғининг бир қисми эмас, лекин оддий бекат эканига ишониш қийин.\nИнсбрук: Нордпарк бекати\nНордпарк темир йўл вокзали машҳур архитектура бюроси Zaha Hadid Architects томонидан ишлаб чиқилган. Муаллифлар ноодатий услубда тўртта бекатни яратди ва бинолар маҳаллий ландшафт билан ҳайратланарли даражада кўриниш ҳосил қилди. Сайёҳлар бекатларни суратга олишни яхши кўради.\nНью-Йорк: Окулус бекати\nСантьяго Калатрава – ҳақиқий даҳо ҳисобланган меъмор. Сантьягонинг ҳар бир лойиҳаси муваффақиятга эришади: кўприклар ва бинолар ҳатто дизайн босқичида ҳам диққатга сазовор жойларга айланади ва Окулус темир йўл бекати ҳам бундан мустасно эмас эди. Ташқи кўринишида, терминал осмонга учмоқчи бўлган қушга ўхшайди. Бино шиша қисмли қовурғалардан иборат бўлиб, улар орқали табиий ёруғлик ичкарига киради.\nАрнем: Арнем бекати\nГолландиянинг машҳур UNStudio бюроси Арнем шаҳрининг эски темир йўл вокзали ўрнига замонавий транспорт терминали билан безатди. Бинонинг мураккаб шакли йўловчиларни 3Д маконига сингдиради, улар эса вокзал фонида ажойиб суратлар олишдан мамнун. Лойиҳа муаллифлари нафақат эстетик компонент, балки ташриф буюрувчиларга қулайлик яратишни ҳам инобатга олган. Бекатда дўконлар, ресторанлар, офислар, кутиш учун хоналар мавжуд.\n09:52 Бугун 659\n09:37 Бугун 845\n09:22 Бугун 6109\n09:00 Бугун 3434\n23:38, 19.10.2021 59610\n22:19, 19.10.2021 55431\n18:32, 19.10.2021 52183\n09:23, 20.10.2021 50380


Муаллиф Нашриёт Wednesday 02nd October 2019 Saturday 05th October 2019\n2019 йил 2 – 4 октябрь кунлари Тошкент шаҳрида илк бор халқаро китоб кўргазмаси бўлиб ўтди. Унда «Hilol-Nashr» нашриёти ҳам муносиб қатнашди. Жумладан, нашриётимиз кўргазмада 200 дан ортиқ китоб билан иштирок этди. Шайх Муҳаммад Содиқ Муҳаммад Юсуф раҳимаҳуллоҳнинг янги китоблари – «Олам ва одам, дин ва илм» китобининг тақдимоти ўтказилди. Тақдимот кўтаринки руҳда ўтиб, ёшлар китобга катта қизиқиш билдирди. Тақдимот жараёнида кичик викторина ҳам ўтказилиб, ғолибларга ушбу китобдан совға қилинди.\nУшбу кўргазма юртимизда илк маротаба ўтказилаётганига қарамай, унда жуда кўпчилик ташриф буюрган. Мутасаддиларнинг хабар беришича, уларнинг сони 12 мингдан ортиқ бўлган.\n«Hilol-Nashr» нашриёти кўргазмада фаол қатнашганлар ва ғолиблар орасида тақдирланди. Тақдирловдаги ўнта номинациядан биттаси – диний-маърифий асар йўналиши бўйича Шайх ҳазратларининг «Ижтимоий одоблар» китоблари энг яхши китоб деб топилди. Бу китоб ҳар биримиз учун зарурий китоблардан биридир. Чунки бу дунёда ҳар бир киши жамоат билан бирга яшашга муҳтождир. Шундай экан, бошқалар билан қандай муомалада бўлиш керак, жамоат жойида ўзини қандай тутиш керак эканини яхши билиб олишимиз зарур. Шунинг учун Шайх Муҳаммад Содиқ Муҳаммад Юсуф раҳимаҳуллоҳнинг ушбу асарлари тақдирланганидан мамнунмиз ва барча китобхонларга уни ўқиб-ўрганишни тавсия қиламиз.


Европада жазирама иссиқлик рекорд даражага етмоқда - Zamin.uz\n18:36 / 02.07.2019\nЕвропада жазирама иссиқлик рекорд даражага етмоқда\nЕвропанинг бир қатор давлатларида кузатилган иссиқ ҳаво одамлар саломатлиги, қишлоқ хўжалиги ва атроф-муҳитга катта хавф туғдирмоқда. «ТАСС»нинг хабар беришича, бу ҳақда Жаҳон метеорологик ташкилоти маълум қилган.\nИссиқлик рекорд даражага етган Европа давлатлари орасида энг диққатга сазовори 28 июнда Франциянинг Галларг-ле-Монтюё шаҳрида Цельсий бўйича 45,9 даража қайд этилганидир. Бу Франция ҳудудида рўйхатга олинган энг юқори ҳарорат.\nГерманияда янги ҳарорат рекорди 30 июндан бошлаб 39,6 даражани ташкил этди. Германия метохизмати маълумотларига кўра, 234 та метостанцияларда жазираманинг юқори кўрсаткичлари қайд этилган. Уларнинг 223 тасида бу кўрсаткич 35 даражадан юқори бўлган.\nАвстрия ҳам метеорологик кузатувлар тарихида энг иссиқ кунларни бошидан кечирган бўлиб, ҳарорат ўртача 4,5 даража юқори бўлган. Швейцарияда эса, маълумотларга кўра, 85 станциянинг 43 тасида июнь ойида рекорд даража иссиқлик кузатилган, станцияларнинг 6 тасида эса мутлоқ маҳаллий рекорд қайд этилган.\nДавос тоғ-чанғи курортида 1594 метр баландликда ҳаво ҳарорати 29,8 даражага кўтарилган. Чехияда янги маҳаллий рекорд 26 июнда кузатилган бўлиб, ҳаво ҳарорати 38,9 даражага етган. Польшада ҳам рекорд даражада иссиқлик кузатилган.\nМетеорологларнинг прогнозига кўра, бу ҳафтада Европанинг марказий ҳудудларида ҳарорат узоқ муддатли ўртача кўрсаткичларга нисбатан 3—6 даража, дунёнинг қолган қисмларида эса 1—3 даража юқори бўлиши кутилмоқда. “Замин” янгиликларини “Telegram”да кузатиб боринг\nАнтарктидада рекорд даражадаги иссиқ ҳарорат қайд этилди\n16-02-2020, 15:38, Дунё\nАнтарктидада рекорд даражада юқори ҳарорат қайд этилди\n10-02-2020, 20:06, Дунё\nИюнь ойи сайёрамиздаги энг иссиқ мавсум сифатида қайд этилди (видео)\n4-07-2019, 20:30, Дунё\nҚувайтда жазирама иссиқдан машиналар эриб тушмоқда\n21-06-2019, 12:52, Дунё\nАнталияда рекорд даражадаги иссиқлик ҳарорати қайд этилди\n2-07-2017, 16:46, Дунё\nҲиндистонда рекорд натижадаги иссиқ ҳаво даражаси қайд этилди\n23-06-2016, 20:48, Дунё\nБугун, 21:23, Спорт\nБугун, 20:53, Спорт\nБугун, 19:57, Жамият\nБугун, 16:11, Жамият


Huquqburch.Uz - Давлат хизматлари кўрсатиш жараёни тубдан ўзгармоқда\nДавлат хизматлари кўрсатиш жараёни тубдан ўзгармоқда\nТезкор, қулай ва шаффоф. Мазкур тамойиллар асосида бугун давлат хизматлари марказлари орқали фуқароларга 100 дан ошиқ давлат хизматлари кўрсатиб келинмоқда.\nҲозирги кунда республика бўйича 200 дан ортиқ бу каби марказларнинг фаолияти йўлга қўйилган.\nДавлатимиз раҳбари жорий йилнинг 12-13 апрель кунлари Навоий вилоятига амалга оширган ташрифи чоғида Навоий шаҳридаги Давлат хизматлари марказида ҳам бўлиб, у ерда аҳоли учун яратилган қулайликлар билан танишди.\nМарказда фуқаролар учун яратилган шароитлар танишиш чоғида Адлия вазири Русланбек Давлетов, Адлия вазирлиги ҳузуридаги Давлат хизматлари агентлиги директори Халилилло Турахўжаевлар ҳам иштирок этди.\nТаъкидлаш жоизки, мазкур марказда аҳолига бир вақтнинг ўзида 60 та қабул ойналари орқали 100 дан ортиқ давлат хизматларидан фойдаланиш имконияти яратилган.\nМарказга келолмайдиган ҳамда олис овул ва маҳаллаларда яшайдиган аҳоли учун махсус транспортларда жойларга чиққан ҳолда хизмат кўрсатилади. Бир сўз билан айтганда, ҳар бир фуқарога — алоҳида эътибор, жамиятнинг барча қатламлари манфаатлари ҳисобга олинган.\nДавлатимиз раҳбари марказ фаолиятини янада яхшилаш, тадбиркорлар учун янада қулайликлар яратиш бўйича тегишли кўрсатмалар берди.


Вашингтонга молиячилар йиғилмоқда\nБир қатор етакчи давлатлар Молия вазирлари глобал молиявий бўҳронни муҳокама қилиш мақсадида Вашингтонга йиғилмоқдалар.\nМазкур йиғин арафасида Халқаро валюта жамғармаси директори Доминик Штраус-Каан глобал иқтисодий бўҳрон кўп ой давом этишини маълум қилди.\nХалқаро валюта жамғармаси директори журналистларга олдинда ҳали иқтисодий силкинишлар бўлишини айтди. Унга кўра, Халқаро валюта жамғармаси глобал иқтисодиёт келаси йилнинг биринчи чорагида ўнглана бошлашини башорат қилмоқда.\nВашингтондаги учрашувда катта еттиликка аъзо Япония, Канада, Италия, Буюк Британия, Франция, Германия ва АҚШ Молия вазирлари иштирок этмоқдалар.\nБу учрашувда кейинчалик Хитой, Россия, Ҳиндистон ва Бразилия Молия вазирларининг ҳам қатнашиши кутилмоқда.


19 сентябрь, 2019, 21:17 520\nТеглар:Ўзбекистон Лига кубоги\nНиҳоят, "Қўқон-1912" ўзига келмоқда ва ғалабали серияларини давом эттирмоқда. Бунда эса жамоа устози Азиз Тўхтабоевнинг меҳнати катта.\nМаълумки, 19-турдаги энг йирик ҳисоб Қўқонда кузатилди. «Қўқон-1912» жамоаси Вадим Абрамов бошчилигидаги «Бунёдкор»ни 3:0 ҳисобида таслим қилишга муваффақ бўлди. Шу тариқа, мезбонлар турнир жадвалидаги аҳволини бир мунча яхшилаб ҳам олдилар. Эътиборлиси, «Қўқон-1912» охирги тўртта учрашувдан бери фақат ғалаба қозониб келмоқда. Кубок доирасидаги муваффақиятини ҳам қўшадиган бўлсак, уларнинг ғалабали серияси бешта ўйинга етганини кўриш мумкин. Жамоада бош мураббийлик вазифасини бажариб келаётган Азиз Тўхтабоевга эса «Қўқон-1912»ни қийин вазиятдан олиб чиқиб кетишга ишонмаганлар ҳам бўлганди. Бироқ ёш мураббий жамоага ғолибона руҳни ва футболчиларнинг ўзларига бўлган ишончини сингдира олди. Айниқса, «Бунёдкор» билан беллашувда бу ҳолат яққол намоён бўлди. Қизиғи шундаки, Тўхтабоев футболчилик даврида Вадим Абрамов қўл остида бир неча мавсум тўп сурганди. Бу сафар эса улар илк бор мураббий сифатида тўқнаш келишди, устоз ва шогирд сифатида. Аммо буни қарангки, шогирд устозини енгиб қўйди. Тўхтабоев дастлаб шу ҳақида фикр билдирди.\n- Вадим Абрамовни ҳамма билади, уни барчамиз яхши кўрамиз, - дея гап бошлади, Азиз Тўхтабоев. - Ушбу мутахассиснинг қандай услубда ўйнашини ҳам яхши биламиз. Чунки унинг қўли остида ҳам ўйнаганман. Айниқса, унинг жамоалари тўп билан муомалада кўп бўлади, бу ҳолат терма жамоада ишлаганида ҳам сезилиб турарди. Тўғриси, биз билан ўйинда унинг жамоасига тўп билан муомала қилишга ҳам йўл қўйиб берилди. Лекин биз гол урганимиздан кейин қарши ҳужумлардан фойдаланмоқчи бўлгандик. Аммо бошқа имкониятдан фойдалана олмадик. Кейин иккинчи бўлим арафасида йигитларга тушунтирдим, ўйинимизни янада кучайтиришимиз кераклигини уқтирдим. Натижада танаффусдан сўнг яна иккита гол уришга муваффақ бўлдик. Эътиборлиси, биз учта голдан ташқари яна бошқа имкониятларга ҳам эга бўла олдик. Агар ҳаммаси ўхшаб қолганида ҳисоб янада йирик кўриниш олиши ҳам мумкин эди. Албатта, Вадим Карленовичга ҳурматимиз баланд. Бир томондан қараганда, устозни ютиш бу ёқимли, аммо иккинчи томондан қараганда сизга футбол ўйнатишни ўргатган устоз билан илк бор мураббий сифатида тўқнаш келиб, уни енгиш ҳижолатчилик ҳам бўлар экан.\n«Қўқон-1912» иккинчи даврани ўз уйида Жиззахга қарши ўтказиб, «Сўғдиёна»га ютқазиб қўйганди. Аммо кейинги барча ўйинларда фақат ғалаба қозониб келишмоқда. Футболчиларга ғолибона руҳни сингдиришда табиийки, Азиз Тўхтабоевнниг ҳиссаси катта бўлмоқда. У қандай қилиб, ўйинчиларининг руҳиятини кўтараётгани ҳақида гапирди.\n- Сиз билан ёзда гаплашганимизда ҳам айтгандим, бизга фақат битта ғалаба етишмаётганди. Агар битта ютиб олсак, ишларимиз яхши бўлиб кетишига ишонардик. Аслида жамоамиз ўша пайтда ҳам ёмон ўйин кўрсатмаётганди. Бироқ у кезларда ўзимиз яратаётган имкониятларимиздан тўлиқ фойдалана олмаётгандик. Аксига олиб, ўзимиз қарши ҳужумлардан жабр чекиб, гол ўтказиб юбораётгандик. Мана, охирги бешта учрашувдан бери ғалаба қозониб келяпмиз. Бунинг сабабларидан бири эса биз янги тактикада ўйнаётганимиздир. Яъни, 5-3-2 тактикасини қўллаяпмиз. Шунинг кўпроқ самараси бўляпти ва ҳимояни ҳам кучайтирдик. Аммо кўпчилик бизни асосан ҳимоявий ўйин кўрсатишяпти деб ўйлашади. 5-3-2 тактикамиз эса бу аслида ҳужумкор услуб саналади. Биз иккинчи даврада футболчиларимизнинг майдондаги жойлашувига эътибор қаратиб, ҳужум ва ҳимояда уюшқоқликни, барқарорликни ўрната оляпмиз.\nҚўқонликлар жорий мавсумда илк бор йирик ҳисобда ғалаба қозонишди. Қолаверса, ҳали бунга қадар битта учрашув учта гол урмаганди. Айтмоқчимизки, жамоанинг гол уриш борасидаги сермаҳсуллиги яхшиланиб боряпти. Ҳужумларнинг ҳам «иштаҳаси» очилаётгандек. Бош мураббий вазифасини бажараётган ёш мутахассис эса ушбу жараёнга ҳам тўхталиб ўтди.\n- Боя айтганимдек, аслида бизда доим имкониятларимиз кўп бўларди, аммо улардан кераклигича фойдалана олмаётгандик. Иштаҳа овқат пайтида келади дейишади. Мана, голлар урилаётганидан кейин футболчиларда ўзига бўлган ишонч ва хоҳиш ҳам ортиб кетади. Бошқа соҳаларда ҳам шундай, агар сизнинг ишингиз юришиб кетаверса, руҳият кўтарилиб, ўзингизга бўлган ишонч кучайиб бораверади. Бизда ҳам шундай бўляпти, ғалабалар қозонаётганимиз, голлар ураётганимиз йигитларнинг руҳиятини кўтарди. Энди бизда олдингидек катта босимлар йўқ, охирги ўриндан қачон қутуларканмиз, деган ўй-ҳаёллардан узоқлашдик. Шундай омилларнинг эвазига ҳам эндиликда футболчиларимиз майдонда эркин, ўзларига ишонган ҳолда ўйнашяпти. Нафақат ўйинчиларимиз, балки раҳбариятдан тортиб, стадионнинг қоровулигача ҳамма бирдек меҳнат қиляпти.\nДарҳақиқат, мавсумни яхши бошлай олмаган «Қўқон-1912» анча вақтгача охирги ўринда юрди. Бундан эса маҳаллий мухлислар ташвишга тушиб қолишганди. Аммо олдинда иккинчи давра баҳслари турганди ва асосий умид айнан мавсумнинг иккинчи қисмидан бўлиб қолганди. Боиси, биринчи даврада кўплаб ўйинларни сафарда ўтказишга мажбур бўлган жамоа энди ўз майдонида ўша рақибларини қабул қилмоқда. Шунга асосан жамоанинг ғалабали серияси бошланди. Натижада бугунги кунга келиб қўқонликлар 9-ўринга кўтарилиб кетган ҳолда жон сақлаб қолиш учун курашаётган номзодлардан узоқлашди. Бу ҳолатда улар энди бир мунча енгил тин олаётган бўлсалар ҳам ажаб эмас.\n- Сиз билан гаплашганимда камида 8-ўринни эгаллашимиз ҳақида айтгандим. «Бунёдкор» билан учрашувдан олдин имкониятимиздан келиб чиқиб очколаримизни ҳисоблаб чиққанимизда бемалол саккизталикдан жой олишимиз мумкинлиги кўринганди. Бу албатта назарий жиҳатдан айтилаётган имкониятлардир. Лекин чиндан ҳам бемалол ушбу ўринни қўлга киритсак бўлади. Аммо биз ҳали хотиржамликка берилмаслигимиз керак. Охирги ўриндаги «Бухоро» билан бизнинг ўртамиздаги фарқ фақат беш очкони ташкил қилиб турибди холос. Битта мағлубият эса бизни 12-ўринга тушириб юбориши мумкин. Бундан буёғига асло хотиржамликка берилмасдан ғолибона руҳда давом этишимиз керак.\nШунингдек, қўқонликларнинг Кубок доирасидаги иштирокига тўхталиб ўтадиган бўлсак, гарчи Ўзбекистон Кубогидан чиқиб кетган бўлса-да, Лига Кубогидаги юришини давом эттиряпти ва улар ярим финалга етиб келди. Энди бу босқичда «Қўқон-1912» «Динамо» билан ўйнайди…\n- Иккала Кубокда ҳам охиригача бориш бизнинг мақсадимиз эди. Айниқса, Осиё Чемпионлар лигаси йўлланмаси учун курашишни биз ҳам ният қилгандик. Лига Кубоги ҳам ёмон мусобақа эмас. Кўплаб жамоаларга асқотяпти. Айниқса, ўйнамаётган ўйинчиларда амалиёт пайдо бўлиб, ўзларини кўрсатиб олиш учун имконият ҳосил бўлмоқда. Ўзбекистон Кубогидан чиқиб кетишимизнинг сабаби шуки, «Қизилқум» билан учрашувда асосий вақтда 1:1 бўлганди, фақат пенальтилар сериясидагина мағлуб бўлдик. Лига Кубогидаги иштирокимизни эса ҳамма кўриб турибди ва бу ҳақида ортиқча гапирмасам ҳам бўлади. Бизнинг мақсадимиз Лига Кубогини ютиш. Барибир ҳар қандай клубга соврин керак. Бу эса футболчиларга ижобий таъсир кўрсатади. Шунинг учун иложи борича Лига Кубогида ғолиб чиқишни ўз олдимизга мақсад қилиб қўйганмиз.\nХамманни Фаргоналик тилаги шу булса керак факат олдинга омад


Пахта мавсумида қанча мансабдор жазолангани маълум бўлди - Zamin.uz\nБандлик ва меҳнат муносабатлари вазирлигининг Давлат меҳнат инспекцияси томонидан мажбурий меҳнатга қарши кураш бўйича мониторинг тадбирлари олиб борилмоқда. Бу ҳақда вазирлиги ахборот хизмати хабар берди.\nЖойларда 2 570 дан ортиқ ташкилот, фермер хўжалиги ва кластерларда ўтказилган мониторинг натижасида меҳнат муносабатларига риоя қилиниши юзасидан 158 нафар мансабдор шахслар маъмурий жавобгарликка тортилган.\n35 нафар мансабдор шахсга мажбурий меҳнатга жалб этиш ҳолати юзасидан 372 млн. 410 минг сўм миқдоридаги маъмурий жарима, банд бўлмаган аҳолини теримга жалб қилиш, теримчилар учун муносиб меҳнат ҳамда дам олиш шароитларини яратиш, терим пулларини ўз вақтида ва белгиланган меъёрларда бериш масалалари юзасидан 123 нафар мансабдор шахсларга 204 млн. 937 минг сўм миқдорида Маъмурий жавобгарлик тўғрисидаги кодекснинг 49-моддаси бўйича жавобгарликка тортилди. «Замин» янгиликларини «Вконтакти»да кузатиб боринг\n30-04-2020, 09:25, Жамият\n28-01-2020, 13:35, Жамият\n22-04-2019, 07:30, Жамият


Коррупция 06.07.2020 20:03\nМаълумки, ҳар қандай давлат учун коррупция, бу – турли хавфлар ичидаги энг зарарли ва маълум миқдорда доимий мавжуд бўладиган «бактерия» каби иллатдир. Зеро уни камайтириш мумкин, аммо йўқотиш – жуда мушкул масала. Бинобарин, «Transparency International» ташкилотининг 2019 йил ҳисоботига кўра, қуйидаги давлатларда коррупция ҳодисаси деярли кузатилмаётганлиги аниқланган: 87 баллдан тўплашга эришган Дания ва Янги Зеландия 1-ўрин, 86 балл билан Финляндия 3-ўрин, 85 баллдан тўплаган Цингапур, Швеция ва Швейцария 4-ўринни эгаллаб, ижобий натижа кўрсатган. Аммо таъкидланганидек, ушбу давлатларда ҳам коррупция бутунлай бартараф этилганлигини «Transparency International» каби халқаро ташкилот ҳам тасдиқлай олмайди. Шундай экан, бу тегишли давлат органлари томонидан доимий тарзда олдини олиш тадбирлари давом эттирилиб турувчи, ўзига яраша масъул мансабдор шахсларни «ҳалоллик вакцинаси» билан «даволаниб» туришни талаб қилувчи доимий «муолажадир».\n«Ҳалоллик вакцинаси» яратилишини ва давлат хизматчиларининг даврий «муолажалар»ни олиб туришини ташкиллаштиришга масъул бўлган янги давлат бошқаруви органларидан бири бу - Ўзбекистон Республикаси Президентининг Фармони билан ташкил этилган Ўзбекистон Республикаси коррупцияга қарши курашиш агентлиги ҳисобланади.\nФармонга кўра, Агентлик:\nкоррупциянинг олдини олиш ва унга қарши курашиш соҳасида давлат сиёсатини шакллантиради ва амалга оширади;\nўз фаолиятида қонунийлик, холислик, ҳисобдорлик, очиқлик ва шаффофлик принциплари асосида олиб бориб Ўзбекистон Республикаси Президентига бўйсунади ва Олий Мажлис палаталари олдида ҳисобдордир;\nЎзбекистон Республикаси Президенти томонидан лавозимга тайинланадиган ва лавозимдан озод этиладиган директор томонидан бошқарилади.\nМаълумки, Ўзбекистонда шу кунгача мазкур иллатга қарши бир қатор ҳуқуқни муҳофаза қилувчи органлар курашиб келди. Уларнинг таркибидаги бошқарма-ю бўлимлар маълум маънода ушбу «касаллик»ни бартараф этишга, жиловлашга ва шу тариқа Ўзбекистонда қонун устуворлиги принципини таъминлашга уринди. Аммо жаҳон тажрибаси шуни кўрсатдики, коррупцияга қарши курашувчи алоҳида давлат органининг фаолият юритиши самарали натижани бериши мумкин. Бундай мустақил органлар Қозоғистон, Латвия, Литва, Украина, Корея Республикаси, Цингапур, Ҳиндистон, Франция, Руминия, Хорватия каби давлатларда Бюро, Марказ, Агентлик, Хизмат каби тузилмавий шаклларда доимий тарзда фаолият юритиб улар бевосита мамлакат президентига ёки парламентига бўйсунади. Ушбу мезон нуқтаи назаридан, Ўзбекистонда ташкил этилган коррупцияга қарши курашиш агентлиги жаҳон тажрибасига тўлиқ жавоб беришини таъкидлаш лозим.\nДунёнинг коррупциясиз давлатлари ичида 3-ўринда турувчи давлат Финляндияда ҳам коррупцияга қарши курашувчи алоҳида орган – адлия омбудсмани органи мамлакат раҳбари томонидан лавозимга тайинланади.\nДарвоқе, коррупция иллатига қарши курашувчи мустақил органнинг ташкил этилиши халқаро меъёрларга ҳам тўлиқ жавоб беришини эслатиб ўтиш керак. Зеро, БМТнинг коррупцияга қарши кураш конвенциясининг 6 ва 36-моддаларида иштирокчи давлатлар ўз мустақил органига ёки органларига эга бўлиши мумкинлиги ва улар ҳеч бир ижро ҳокимияти органларига ва бошқа давлат органларига бўйсунмасдан мустақил равишда фаолият юритиши лозимлиги кўрсатилган.\nБМТнинг мазкур конвенцияси 13-моддасида коррупцияга қарши курашнинг энг самарали йўллари сифатида давлат органлари фаолиятининг очиқлигини ва шаффофлигини таъминлаш;\nқабул қилинаётган қарорларда жамоатчиликнинг иштирокини таъминлаш;\nаҳолининг давлат органларидаги маълумотларни олишга бўлган ҳуқуқларини таъминлаш;\nтаълим муассасаларида ва аҳоли орасида коррупциянинг салбий оқибатларини тушунтириш ишларини юритиш каби мажбуриятлар иштирокчи давлатларга юклатилган.\nМазкур халқаро ҳужжат талаблари эътиборга олиниб, “Ўзбекистон Республикасида коррупцияга қарши курашиш тизимини такомиллаштириш бўйича қўшимча чора-тадбирлар тўғрисида” Ўзбекистон Республикаси Президентининг Фармонининг 2-бандида янги ташкил этилган Агентликнинг вазифаларидан бири сифатида оммавий ахборот воситалари, фуқаролик жамияти институтлари ва нодавлат секторининг бошқа вакиллари билан самарали ҳамкорликни амалга ошириш масаласи назарда тутилган.\nАлбатта, коррупцияга қарши самарали курашнинг энг натижадор усулларидан бири, бу – давлат органининг очиқлигидир. Ҳар бир давлат органи ўз фаолиятига доир очиқ маълумотларни ўз веб-сайтларига, ижтимоий тармоқлардаги каналларига, матбуот котибларининг ОАВ учун бўладиган пресс-конференцияларида доимий эълон қилиб бориши керак.\nДавлат хизматчиларининг даромадлари декларацияси масаласи ҳам кенг жамоатчилик учун очиқ ва шаффоф бўлиши лозим. Бугунги ислоҳотлар босқичи давлат хизмати соҳасида профессионалликни, барча даражадаги давлат хизматчиларининг ҳуқуқий ва ижтимоий-иқтисодий мақоми мустаҳкамланишини талаб қилмоқда. Шу сабабли ҳам айни пайтда «Давлат-фуқаролик хизмати тўғрисида»ги қонун лойиҳаси устида ҳам ишлар бошлаб юборилган. Аслида, бу масалада МДҲ давлатлари ичида орқада қолаётганлигимизни ҳам таъкидлаш зарур. Аммо доно халқимизнинг «Ҳечдан кўра, кеч яхши» деган мақолига амал қилиб, бугун ушбу масалаларни ҳам ҳам ҳуқуқий, ҳам ташкилий ва моддий томонларини аниқлаштириб олмоғимиз зарур. Зеро буларнинг барчаси коррупцияга қарши кураш чораларининг ажралмас, таркибий қисмларидир. Шу ўринда янги ташкил этилган коррупцияга қарши кураш Агентлиги фаолиятини қўллаб-қувватлаган ҳолда мазкур иллатга қарши курашишда қўйидаги жиҳатларга урғу бериш муҳим деб ҳисоблаймиз:\nкоррупцион жиноятларни содир этганлик учун қонунчиликда белгиланган жазо чораларини оғирлаштириш ва уларнинг альтернатив(муқобил)лигини камайтириш;\nдавлат хизматчиларининг ижтимоий-иқтисодий ва моддий таъминланганлик даражасини босқичма-босқич доимий ошириб бориш;\nдавлат хизматчиларининг даромадлари ва мулки декларацияланишини қонуний тарзда ва тизимли йўлга қўйиш ҳамда унинг жамият учун очиқлигини таъминлаш;\nбарча даражадаги давлат органлари фаолияти шаффофлигини таъминлашга қаратилган доимий ташкилий чора тадбирларни давом эттириши;\nдавлат бошқаруви органларининг фаолияти самарадорлигини баҳолашни ҳуқуқий тартибга солиш ва доимий шаффоф мониторинг қилиб бориш тизимини яратиш;\nдавлат хизматининг барча (республика, вилоят, туман ва шаҳар) даражаларида пухта ишлаб чиқилган ва илмий асосланган ротация механизмини ҳуқуқий томондан шакллантириш ва қатъий мониторинг қилиб бориш;\n2017 йил сентябрь ойида қабул қилинган Маъмурий ислоҳотлар концепциясида белгиланган устувор вазифаларни давом эттириш ва давлат органлари сонининг оптималлашишига, шу билан бирга, уларнинг сифати ошишини таъминлаш механизмларини яратишга эътибор қаратиш муҳим.\nАввал таъкидлаганимиздек, коррупция иллатини жиловлаш мумкин, аммо йўқотиш қийиндир. Таниқли адабиётшунос олим Қўчқор Норқобилнинг таъкидлаганидек, «Чивинлар ўлдирилмайди, ботқоқ қуритилади!». Шунинг учун қабул қилинаётган қарорлар ва амалга оширилаётган чора-тадбирларнинг илмий асосланганлиги ниҳоятда муҳим ҳисобланади. Акс ҳолда, зараркунандалар яшашда давом этаверади.\nТошкент давлат юридик университети Давлат ва ҳуқуқ назарияси кафедраси мудири, ю.ф.н


Уй-жой мулкдорлари ширкатлари устидан давлат назорати ўрнатилади – nuqtai nazar\n12.08.2019 Изоҳлар, Расмий868\nЎзбекистон Олий Мажлиси Қонунчилик палатаси 6 август куни иккинчи ўқишда «Кўп квартирали уйларни бошқариш тўғрисида»ги қонунни қабул қилди. Ҳужжатда уй-жой мулкдорлари ширкатларининг ҳуқуқий мақомини белгилаш, кўп квартирали уйларни бошқаришда давлат органлари билан муносабатлари кўзда тутилган.\nҲозирги кунда Россияда Ўзбекистон фуқаролигидан воз кечмаган ҳолда Россия паспортини олган Ўзбекистон фуқаролари кўп. Бунга рухсат берилганми?\nМеҳнат миграцияси. «Мономарказ»да қандай шартлар асосида ўқитилади?\nРоссияга учиш учун сотиб олинган ва карантин сабаб бекор қилинган авиарейс чиптаси пулини қандай қилиб қайтариб олиш мумкин?\nИИВ тиктокерларни огоҳлантирди\nАрхив Oyni tanlash Yanvar 2021 Dekabr 2020 Noyabr 2020 Oktabr 2020 Sentabr 2020 Avgust 2020 Iyul 2020 Iyun 2020 May 2020 Aprel 2020 Mart 2020 Fevral 2020 Yanvar 2020 Dekabr 2019 Noyabr 2019 Oktabr 2019 Sentabr 2019 Avgust 2019 Iyul 2019 Iyun 2019 May 2019 Aprel 2019 Mart 2019 Fevral 2019 Yanvar 2019 Dekabr 2018 Noyabr 2018 Oktabr 2018 Sentabr 2018 Avgust 2018 Iyul 2018\nКоррупцияга оид ҳуқуқбузарлик ҳақида хабар берган шахсларни рағбатлантириш тартиби тасдиқланди\nРоссельхознадзор Ўзбекистоннинг 34 та корхонасидан помидор олиб киришга рухсат берди\nКоррупция жиноятлари ҳақида хабар қилганларга бир марталик пул мукофоти берилади


ОАВ: Нодира Қодирова иши бўйича депутатнинг ўзи қандай кўрсатма бергани маълум » Ўзбекистон янгиликлари – Zamin.uz\nОАВ: Нодира Қодирова иши бўйича депутатнинг ўзи қандай кўрсатма бергани маълум\n03 окт, 07:36 1 898 Дунё\nТуркияда ҳукмрон Адолат ва тараққиёт партиясининг парламентдаги депутати, истеъфодаги генерал Ширин Унал 9 кун олдин рўй берган воқеа юзасидан ҳамон сукут сақламоқда. 23 сентябрь оқшомида унинг Анқарадаги уйида ўзбекистонлик Нодира Қодирова ўз жонига қасд қилганди.\nOdaTV прокуратурадаги манбаларга таяниб хабар беришича, Унал ўша куннинг ўзидаёқ ҳуқуқ органларига воқеа юзасидан тушунтириш берган. Аммо у оддий полиция офицерига эмас, бош прокурор ўринбосарига кўрсатма беришни хоҳлаган ва бош прокурор ўринбосари ўша оқшом генералнинг уйига келган.\nШирин Унал ўз кўрсатмасида, жумладан, шундай дегани айтилмоқда:\n«Қизимдек бўлиб қолган Нодира Қодированинг хатти-ҳаракатлари охирги 2-3 ойда ўзгариб қолганди. У бир йиғлаб, бир куладиган бўлиб қолгач, уни шифокорга олиб боришган ва руҳий муолажа бошлашган эди».\nЛекин, таъкидлаш жоиз, марҳумнинг акаси Муҳаммад Али синглисида психологик даволанишга эҳтиёж бўлмагани, у университетга кириш учун тайёргарлик кўраётган бўлганини айтганди.\nНашрга кўра, Унал воқеалар ривожини қуйидагича ҳикоя қилиб берган:\nЁтоқхонасидаги шкафда тўппонча йўқолиб қолганини пайқагач, бу ҳақда қизидан сўраган. Қизи тўппончани кўрмаганини айтгач, депутат қизи билан бирга Нодиранинг хонасига чиқиб, ундан ҳам сўраган. Бу саволни эшитган Қодированинг ҳаракатларида безовталаниш сезилган, у ўз хонасидаги шкаф тортмаларини очиб: «Қаранг, йўқ-ку. Сизнинг нарсангиз билан менинг нима ишим бор», деган.\nШундан сўнг депутат: «Қара, акангга телефон қиламан. Унга жавоб берасан», деган ва телефонини олиш учун пастки қаватга тушган. Шу пайтда Нодира Уналнинг қизини хонадан итариб чиқариб, эшикни ичкаридан қулфлаб олган. Қизнинг «буёққа келинг, дада, тезроқ» деганини эшитган депутат зинадан чиқишда ўқ овозини эшитган.\nСўнг улар эшикни бузишга уринганлар. Оча олмагач, полицияга чақиришган. Тез орада етиб келган полициячилар эшикни синдириб очишган. Бу вақтда Нодира ҳали ҳаёт бўлган, уни дарҳол касалхонага олиб чиқиб кетишган.\nМанба хабарига кўра, полиция Қодированинг хонасидаги барча ашёларни, жумладан унинг кундаликларини ҳам олиб кетган. Маълум бўлишича, генералнинг уйида учта қурол бўлган, баъзи чалкашликларга айни шу омил сабаб бўлаётган бўлиши мумкин. Уйдаги барча шахсларнинг бармоқ излари олинган.\nБарча, шу жумладан Ширин Уналнинг тўшакда ётган хотини ҳам кўрсатма берган. Фақат, бу уйда хизматчилик қилиб келган бошқа бир ўзбекистонлик ишчи турк тилини билмаслиги боис ўша вақтнинг ўзида таржимон топишнинг имкони бўлмагани ва ундан икки кун ўтгач кўрсатма олингани айтиляпти.\nПрокуратурадаги манба, шунингдек, суд-тиббий экспертизаси хулосаси атайлаб тез олингани ҳақидаги гумонларни инкор этиб, барча жараёнлар белгиланган тартибда амалга оширилганини маълум қилган.\nШирин Унал эса, хабар қилинишича, Қодированинг акаси айтаётган иддаолардан ҳайрон. Депутат марҳумнинг Лайло Ниёзова исмли дугонаси борлигини умуман билмаслигини ҳам қўшимча қилган.\nҲуқуқшунос: «Улар Нодира Қодировани фоҳишаликда айблаш орқали ўзларини оқлаб олишмоқчи» 02 окт, 21:00\nТуркия парламентининг мухолиф депутати Адлия вазиридан 6 та саволга жавоб талаб қилди 01 окт, 18:00\nТурк депутатининг уйида ўзини ўлдирган Нодира Қодировани прокуратура фоҳишалик қилганликда айблади 01 окт, 09:20\nТуркиялик депутат Ўзбекистонлик қизга тажовуз қилгани айтилмоқда 27 сен, 19:02\nЎзбекистонлик қиз туркиялик депутатнинг уйида ўз жонига қасд қилди 26 сен, 20:48


Бировни сўкиш ҳақида\n08:11 / 19.07.2017 | prinspersi | 1971\nАссалому алайкум! Бобом ҳаж сафарига бордилар, Аллоҳга шукурлар. Лекин бир одати хали хамон кетмади. Ҳаммани қаттиқ сўкади, жуда ёмон сўзлар билан ҳақорат қилади. Тиллариям яхшимас, қон босими ошиб тилига таъсир қилган. Ҳажга борган одам учун бу ширк эмасми?\nШирк эмас, балки гуноҳ амаллардан.\nСўкиш ва ачитиб гапиришнинг жамлаб олингани араб тилида «базоъа» дейилади. Бу сўзнинг луғавий маъноси рост бўлса ҳам, аччиқ ва бешарм гапдир.\nУламо аҳли уни қуйидагича таърифлайдилар:\nМуновий: «Бу калом рост бўлса ҳам, нутқдаги фаҳш ва қабиҳликдир», деган.\nСўкиш ёки сўкиниш Исломда катта беодоблик ва гуноҳлар қаторига киради. У ижтимоий алоқаларнинг бузилишига, инсонларнинг ҳақоратланишига олиб келадиган бадхулқликдир. Шунинг учун ҳам Пайғамбаримиз Муҳаммад мустафо соллаллоҳу алайҳи васаллам ўз ҳадисларида сўкишни қаттиқ қоралаганлар.\nعَنْ عَبْدِ اللهِ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: سِبَابُ الْمُسْلِمِ فُسُوقٌ وَقِتَالُهُ كُفْرٌ. رَوَاهُ الشَّيْخَانِ وَالتِّرْمِذِيُّ\n«Мусулмонни сўкиш фосиқликдир. У билан уришиш куфрдир», дедилар».\nШарҳ: Маълумки, фосиқлик катта гуноҳ ҳисобланади. Шариат кўрсатган чегарадан чиқиб, гуноҳ ишларни қилувчилар фосиқ ҳисобланадилар. Фисқ диндан чиқишнинг бошланиши бўлиб, тавба қилмасдан, ўша гуноҳни давом эттирган одам диндан чиқади. Шунинг учун ҳам ҳадиси шарифда «Сўкиш фисқ, уришиш эса куфр» дейиляпти. Чунки фисқ куфрга олиб борганидек, сўкиш ҳам уришишга олиб боради.\nОдатда, одамлар сўкишга унча эътибор бермайдилар. «Сўкса, сўкилиб қолармиди», деб кетаверадилар. «Фалончи бўлгандан кейин сўкади-да», деган ноўрин мулоҳазаларни ҳам айтадилар. Аслида эса сўкиш гуноҳ ва қабиҳ иш бўлиш билан бирга, ўзидан кўра каттароқ гуноҳ ва ҳалокатларга элтувчи йўл ҳам ҳисобланади.\nИмом Баззор Абдуллоҳ ибн Амр розияллоҳу анҳудан ривоят қиладилар. У киши санадини пайғамбаримизга етказадилар. У зоти бобаракот соллаллоҳу алайҳи васаллам:\n«Мусулмонни сўкиш ҳалокат жари ёқасига келганлигини англатади», деган эканлар.\nЖар ёқасига келгандан сўнг унга тушиб кетиш ҳеч нарса бўлмай қолади. Демак, сўкишга нисбатан бепарво бўлиш, сўкса нима бўпти, деган қабилида иш тутиш мутлақо нотўғри ишдир.\nХусусан, сўкишни кўп ишлатадиган беодоб одамлар катта гуноҳларга сабаб бўладилар. Улар олий илм даргоҳларини битирганлар, катта мансабларни эгаллаган бўлишлари, яхши кийиниб, яхши яшашлари ҳам мумкин. Аммо модомики, ичларида яхшиликка амал қилдирувчи куч йўқ экан, оғизларидан чиқаётган сўзларни тузатмас эканлар, ким бўлишларидан қатъи назар, фосиқ бўладилар, маданиятсиз, тубан инсон ҳисобланадилар. Ўзаро муомалада биринчи бўлиб сўккан одам катта маънавий жиноят қилган, орадаги ҳурмат ва иззат, ўзаро тушуниш пардасини йиртган, ёмонликка йўл очган бўлади.\nИмом Байҳақий Абдуллоҳ розияллоҳу анҳудан ривоят қилган ҳадисда Пайғамбаримиз Муҳаммад соллаллоҳу алайҳи васаллам:\n«Ҳар қандай икки мусулмоннинг орасида албатта, Аллоҳ таоло томонидан тутилган парда бўлади. Улардан бири иккинчисига бир оғиз сўкиш сўз айтса, Аллоҳнинг пардасини йиртган бўлади», деганлар.\nИслом динида кишилар ўртасидаги ўзаро ҳурмат ва эҳтиромнинг қанчалик улуғланишини кўряпсизми? Ҳадиси шарифда бу нарса «Аллоҳнинг пардаси» деб аталмоқда.\nХалқ орасидаги «Инсоф қилайлик, орамиздан парда кўтарилмасин, юзимиз очилмасин, кейин яхши бўлмайди», деган гаплар ушбу ҳадиси шарифдан олинган бўлса, ажаб эмас. Демак, бошқа бир одамни биринчи бўлиб сўккан киши катта маънавий жиноят қилган бўлади. У оз эмас, кўп эмас, оламларнинг Робби Аллоҳ таоло инсонлар орасига қўйган пардани йиртган ҳисобланади.\nШу билан бирга, иккинчи томон ҳам дарров ўт олиб, сўкишни бошлаб юбориши керак эмас. Биринчи одам уни сўкиш билан катта гуноҳ қилди: ўзининг беодоб, пасткаш эканини кўрсатди. Энди иккинчи киши у билан тенглашмаслиги шарт.\nИмом Ибн Ҳиббон ривоят қилган ҳадисда Ниёз ибн Ҳимор қуйидагиларни айтадилар:\n«Мен Пайғамбаримиз соллаллоҳу алайҳи васалламга\n«Эй Аллоҳнинг Расули! Бир одам мени сўкса, у ўзимдан паст бўлса, ундан ғолиб келадиган бўлсам, менга бирор нарса бўладими?» деб сўрадим.\n«Икки сўкишган, обрўсини тўкаётган ва ёлғон гапираётган кишилар икки шайтондир», дедилар».\nДемак, Пайғамбаримиз соллаллоҳу алайҳи васаллам Ниёз ибн Ҳимор розияллоҳу анҳуга ўзини сўккан одамга жавоб қайтаришга изн бермадилар. Агар шундай қилса, икки беодоб шайтоннинг бири бўлиб қолишини тушунтирдилар. Бу доимо ҳар бир мусулмоннинг ёдида туриши лозим бўлган нарсадир.\nСўкишни ўзига одат қилиб олган беодоб инсонлар ўзларининг жирканч хулқлари, пасткашликлари билан нафақат қаршисида турган одамни, балки беайб, мўътабар ва улуғ инсонларни ҳам ҳақорат қилган бўладилар. Одам шаклида юрган бундай шахсларнинг ёмонлигидан уйда ибодат билан машғул бўлиб ўтирган муштипар оналар, опа-сингиллар ва бошқалар ҳам четда қолмайдилар. Кўпроқ бу ҳақоратлар сўкувчининг ота-онасини ва яқинларини ҳақорат қилиш билан қайтарилади.\nИмоми Бухорий Абдуллоҳ ибн Амр розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам:\n«Катта гуноҳларнинг каттаси инсоннинг ўз ота-онасини лаънатламоғидир», дедилар.\n«Эй Аллоҳнинг Расули! Қандай қилиб одам ўз ота-онасини лаънатлайди?» деб сўралди.\n«Бир одам бировнинг отасини сўкса, у ҳам бунинг отасини сўкади, онасини сўкса, онасини сўкади», дедилар.\nКўриб турибмизки, бу жуда ҳам ноқулай ҳолат экан. Ота-онага раҳмат, иззат-обрў келтиришнинг ўрнига ўзининг беодоблиги ила лаънат, сўкиш келтириш нақадар бадбахтлик.\nعَنِ ابْنِ عُمَرَ رَضِيَ اللهُ عَنْهُمَا، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: أَيُّمَا امْرِئٍ قَالَ لِأَخِيهِ يَا كَافِرُ فَقَدْ بَاءَ بِهَا أَحَدُهُمَا، إِنْ كَانَ كَمَا قَالَ وَإِلَّا رَجَعَتْ عَلَيْهِ. رَوَاهُ الْأَرْبَعَةُ\n«Қай бир киши ўз биродарига «Эй кофир», деса, ўша нарса иккисидан бирига қайтади – агар унинг айтганидек бўлса (бўлди,) бўлмаса унинг ўзига қайтади», дедилар».\nШарҳ: Бир кишини куфрда айблаш энг катта сўкишдир. Мўмин киши учун бундан ортиқ ҳақорат бўлиши ҳам мумкин эмас. Бу иш шунчалик оғир бўлганидан ушбу ҳадиси шарифда масала бир йўла кўндалангига қўйилмоқда. Бир одам бошқа бир одамни кофирликда айбламоқчи бўлса, ўйлаб иш қилсин. Агар «Эй кофир», деб сўкилган киши кофир бўлмаса, сўкканнинг ўзи кофирга айланиши турган гап.\nАфсуски, баъзи кишилар бу нозик ва масъулиятли масалага етарли аҳамият бермай, сал нарсага кишиларни кофирга чиқариб юборишни яхши кўрадилар. Улар ўзларининг бу ишлари ўзлари учун ўта хатарли эканини билиб қўйишлари ва шунга қараб иш тутишлари лозим.\nوَنَازَعَتِ الرِّيحُ رَجُلًا رِدَاءَهُ عَلَى عَهْدِ النَّبِيِّ صَلَّى اللهُ عَلَيْهِ وَسَلَّمَ فَلَعَنَهَا، فَقَالَ رَسُولُ اللهِ صَلَّى اللهُ عَلَيْهِ وَسَلَّمَ: لَا تَلْعَنْهَا فَإِنَّهَا مَأْمُورَةٌ، وَإِنَّهُ مَنْ لَعَنَ شَيْئًا لَيْسَ لَهُ بِأَهْلٍ رَجَعَتِ اللَّعْنَةُ عَلَيْهِ. رَوَاهُمَا أَبُو دَاوُدَ وَالتِّرْمِذِيُّ\n«Набий соллаллоҳу алайҳи васалламнинг пайтларида бир кишининг ридосини шамол тортиб кетди. Бас, у уни лаънатлади. Шунда Расулуллоҳ соллаллоҳу алайҳи васаллам:\n«Уни лаънатлама! Унга амр қилингандир. Ким лаънатга сазовор бўлмаган нарсани лаънатласа, унинг ўзига қайтади», дедилар».\nИккисини Абу Довуд ва Термизий ривоят қилганлар.\nШарҳ: Бундан шамол ва шунга ўхшаш нарсаларни лаънатлаб бўлмаслиги келиб чиқади. Ким бундай нарсаларни лаънатласа, унинг лаънати ўзига уради.\nعَنْ أَبِي الدَّرْدَاءِ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّ الْعَبْدَ إِذَا لَعَنَ شَيْئًا صَعِدَتِ اللَّعْنَةُ إِلَى السَّمَاءِ فَتُغْلَقُ أَبْوَابُ السَّمَاءِ دُونَهَا، ثُمَّ تَهْبِطُ إِلَى الْأَرْضِ فَتُغْلَقُ أَبْوَابُهَا دُونَهَا، ثُمَّ تَأْخُذُ يَمِينًا وَشِمَالًا فَإِذَا لَمْ تَجِدْ مَسَاغًا رَجَعَتْ إِلَى الَّذِي لُعِنَ فَإِنْ كَانَ لِذَلِكَ أَهْلًا وَإِلَّا رَجَعَتْ إِلَى قَائِلِهَا. رَوَاهُ أَبُو دَاوُدَ\n«Қачон банда бир нарсани лаънатласа, лаънат осмонга кўтарилади. Шунда унинг ортидан осмоннинг эшиклари ёпилади. Кейин у ерга тушади. Унинг (осмоннинг) эшиклари ҳам унинг ортидан ёпилади. Кейин у ўнгга, сўлга бориб-келади. Агар борадиган жой топмаса, лаънатланганнинг олдига келади. Аммо у бунга лойиқ бўлмаса, албатта айтувчисига қайтади», дедилар».\nШарҳ: Ушбу ҳадиси шарифдан лаънат кўпроқ ҳолатларда ўз айтгувчисига уриши кўриниб турибди. Бас, шундай экан, лаънатни зинҳор тилга олмаслик керак.\nТили бемаза одамни баъзилар сассиқ сўзли одам ҳам деб атайдилар. Мўмин киши ширин каломли инсон бўлиши керак. Бемаза гапларни айтиш унга муносиб эмас. ("Ҳадис ва Ҳаёт" китобидан). Валлоҳу аълам!\n"Алақ" сураси ҳақида


Android 12’га янгиланувчи Samsung смартфон ва планшетларининг улкан рўйхати - Terabayt.Uz\nSamsung куни кеча ўз мобил қурилмаларига хавфсизлик янгиланишларини узатиб туриш муддатини узайтирганлигини эълон қилган эди. Компания ҳозирда смартфон ва планшетларини Android 11 операцион тизим талқини устига қурилган One UI 3.0 ҳамда 3.1 версияларидаги график қобиқли прошивкага янгиламоқда.\nЎҚИНГ: Бўлажак бестселлер – Galaxy A52 сурат ва хусусиятларини Google сотиб қўйди!\nХабарингиз борки, Google бу орада ўз мобил операцион тизимининг навбатдаги – Android 12 талқинини тайёрламоқда. Унинг дастурчиларга мўлжалланган биринчи Android 12 Developer Preview версиясини қидирув гиганти яқинда тақдим этган бўлиб, биз ундаги айрим ўзгаришлар ва ҳозироқ янгиланувчи смартфонлар рўйхатларини ҳам чиқарганмиз.\nSamsung ҳам аллақачон ўн иккинчи авлод «яшил роботчали» тизим асосида One UI 4.0 график қобиғини тайёрлашга киришган. Интернетда эса унгача янгиланувчи телефон ва планшетларнинг рўйхати пайдо бўлди:\nАйтиш керакки, ушбу рўйхат расмий характерга эга эмас, бироқ у барибир Samsung’нинг расмий баёнотларига асосланган. Яъни, 2020 йилнинг ёзида у ўз мобил гаджетларига кетма-кет уч авлод Android асосида прошивка тарқатишини эълон қилган. Шу тариқа, унинг Android 10 билан чиққан барча, Android 9 билан тақдим этилган айрим девайслари ўн иккинчи авлод операцион тизим билан таъминланади.\nAndroid 12 тизимининг барқарор версияси намойиш этилганидан тахминан бир ой ўтиб, яъни октябрларда унинг асосидаги One UI 4.0 прошивкаси бета-тестерларга тарқатилиши кутилмоқда.\n#Samsung #Android смартфон #Планшет #Планшетлар #прошивка #смартфонлар #янгиланиш #Тизим янгиланиши #Android 12 #глобал прошивка #One UI 4.0


Ҳатто форматланган диск ва флешкадаги ўчиб кетган файлларни ҳам тикловчи еттита энг зўр дастур - Terabayt.Uz\nHuawei'га қарши навбатдаги зарба\nApple инвесторларни огоҳлантирди\nҲатто форматланган диск ва флешкадаги ўчиб кетган файлларни ҳам тикловчи еттита энг зўр дастур\nБугунги кунда кўплаб маълумотларни компьютер, ноутбук, смартфон ёки планшет хотирасида сақлашга одатланганмиз. Лекин эҳтиётсизлик сабабли ёки вирус ҳужуми оқибатида улар ўчиб кетиши мумкин, шунда файлларни тикловчи утилиталар кўмакка келади.\nЎҚИНГ: Excel'да сақлаб қолинмаган файлларни қандай тиклаш мумкин?\nЭнг аввало, бир нарсани тушуниб олиш муҳим: файлни дискдан ўчирганимизда, аслида унинг тизимдаги тавсифигина ўчириб ташланади. Ўша файлни ташкил этувчи байтлар жамланмаси эса жойида қолади ва токи устидан бошқа файл ёзилмагунича сақланиб туради. Шундай экан, бирор файл йўқолиб қолганида, аввало у жойлашган дискка бошқа, айниқса йирик ҳажмли файл кўчирмай туриш керак.\nҚуйидаги компьютер дастурлари ана шундай – ўчиб кетган файлларни тиклашда қўл келади, айримлари ҳатто диск форматланганидан кейин ҳам топиб беришга қодир. Фақат бир жиҳатини ёдда тутинг: дастурларни ўша – файллар ўчиб кетган дискка эмас, бошқасига ўрнатганингиз маъқул. Акс ҳолда ўрнатилаётган дастур ўша ўчиб кетган файлнинг ўрнига ёзилиб, уни тиклаш имконини камайтиради ёки ҳатто йўққа чиқаради. Умуман олганда, булардан бирортасини ҳар эҳтимолга қарши ҳозирдан ўрнатиб қўйсангиз ҳам бўлаверади – кейинчалик керак бўлиб қолганида излаб юрмайсиз.\nХуллас, ўчган маълумотларни тикловчи энг яхши иловалар қуйидагилардир.\nНархи: бепул, кенгайтирилган версияси 19,95 доллар.\nRecuva бехосдан ўчириб юборилган, «Корзина»ни тозалаганда йўқотилган файлларни тиклаб беради. Ушбу дастур тасодифан форматлаб юборилган хотира қурилмаларидаги файлларни – фотоаппарат хотира картасидаги сурат, MP3-плеердаги қўшиқ кабиларни ҳам топиб сизга қайтариб бера олади. Recuva ҳар қандай хотира ташувчиси, ҳатто iPod хотираси билан ҳам ишлай олади.\nКомпьютерингизга уни мана бу ҳавола орқали юклаб олишингиз мумкин.\nНархи: бепул, кенгайтирилган версияси 89 доллар.\nDisk Drill – асосан Mac компьютерларида маълумотларни тиклашга мўлжалланган утилита, лекин Windows версияси ҳам бор. Бу дастур кўплаб турлардаги дисклар, файллар ва файл тизимларини қўллаб-қувватлаши билан эътиборга лойиқ. Ўчириб юборилган файлларни унинг Recovery Protection функцияси ёрдамида тиклаш, шунингдек, файллар дубликатларини топиш ва дискни тозалаш ҳам мумкин. Бироқ бепул версияси то Disk Drill ўрнатилгунига қадар ўчирилган файлларни тиклаб бермайди, шу боис ҳозироқ ушбу ҳавола ёрдамида уни ўрнатиб олганингиз маъқул.\nОчиқ кодли, ўта универсал ва кўп функцияли илова. Унинг интерфейси матнли, аммо тушуниб олиш қийин эмас.\nTestDisk жуда кўплаб форматлардаги файллар билан ишлай олади. Бундан ташқари, ушбу дастурни LiveCD’га ёзиб қўйиб, операцион тизими бузилиб, компьютер ёнмай қолганида ундаги маълумотларни тиклаш учун қўллаш мумкин. Мазкур утилита шикастланган юкловчи секторни ёки йўқотилган ахборотларни тиклаб бера олади.\nTestDisk жамланмасида PhotoRec дастури ҳам мавжуд – у дискдан ўчирилган файллар, фотосуратлар, мусиқа ва видеоларни тиклашга хизмат қилади. Мазкур серқирра утилитани мана бу ҳавола орқали ўрнатиб олишингиз мумкин.\nЎҚИНГ: Қандай қилиб Windows'ни кераксиз маълумотлардан тозалаш мумкин: 5 бепул восита\nНархи: бепул версияси 256 КБгача ҳажмли файлларни тиклайди, кенгайтирилган версияси 79,99 доллар туради.\nR-Undelete маълумотларни тикловчи қудратли дастурлар оиласи – R-Studio таркибига киради. Улар FAT12/16/32/exFAT, NTFS, NTFS5, HFS/HFS+, UFS1/UFS2 ва Ext2/Ext3/Ext4 файл тизимларига мансуб дисклар билан ишлай олади.\nR-Studio иловаси нафақат локал дискдаги, балки тармоқ орқали ҳам йўқолган маълумотларни тиклаб бера олади. Ахборотларни тиклашдан ташқари, бу утилита бэкап яратиш, диск бўлимларини такомиллаштирилган нусхалаш ҳамда дисклардаги “ўлик” блокларни излаш каби вазифаларга ҳам қодир.\nR-Undelete иловасини ўрнатиб олиш учун ушбу ҳавола ёрдамида унинг расмий сайтига ўтасиз.\nНархи: синов режимида 1 ГБгача маълумотни тиклайди; тўлиқ версияси 69,99 доллар туради.\nМазкур утилита ўчиб кетган файллар, фотосуратлар, матнли ҳужжатлар ва яна 550 дан ошиқ форматлардаги файлларни тиклай олади. Илова жуда содда ва тушунарли интерфейсга эга.\nEassos Recovery дастурини мана бу ердан юклаб олишингиз мумкин.\nНархи: бепул версияси топилган файлларни сақламайди; тўлиқ версияси 37,95 доллар туради.\nHetman ҳар хил турлардаги маълумотларни тиклаш учун утилиталар жамланмасини таклиф этади: дискнинг яхлит бўлими ёки алоҳида – фотосурат ва ҳужжатларни. Дастур барча қаттиқ дисклар, флеш-карталар, SD ҳамда microSD хотира карталари билан ишлай олади.\nМазкур иловани ушбу ҳавола орқали расмий сайтидан ўрнатиб оласиз.\nНархи: бепул; Glary Utilities таркибида 19,97 доллар.\nБу дастур ўчириб юборилган ҳар қандай файлни тиклаб бера олади, шу жумладан сиқилган, фрагментация қилинган ва ҳатто шифрланганларини ҳам. Ўчирилган файлларни топгач, орасидан фақат кераклиларини тиклаш учун фильтрлаш функцияси бор.\nGlary Undelete утилитасини мана бу ҳавола ёрдамида юклаб олиш мумкин.\nЎҚИНГ: Android’дан йўқолган маълумотлар қандай қайта тикланади?\n#иловалар #маслаҳат #Recuva #Disk Drill #TestDisk #R-Undelete #Eassos Recovery #Hetman Recovery #Glary Undelete


Фарғона вилоятида ота ва ўғил ис газидан вафот этди\n05 декабр 2021, Тошкент вақти: 16:48\nФарғона тумани “Гулшан” маҳалла фуқаролар йиғини “Само” кўчасида истиқомат қилувчи 62 ёшли Х.А. ва у билан бирга яшовчи 31 ёшли ўғли Х.Б. 18 ноябрга ўтар кечаси ўз уйида ис газидан заҳарланиш натижасида вафот этган. Бу ҳақда Фарғона вилояти ИИБ ахборот хизмати маълумот тарқатди.\n“Ҳозирда юқоридаги ҳолатлар юзасидан тергов тезкор гуруҳи ҳодиса жойида ишламоқда, воқеа тафсилоти юзасидан қўшимча равишда маълумот берилади”, дейилган ИИБ хабарномасида.\nЎтган ой охирида Озодлик 10 кун ичида Самарқанд вилоятида ис газидан заҳарланиш бўйича тўртта ҳолат қайд этилгани, бунинг ортидан 8 киши вафот этгани ҳақида хабар қилган эди.


БУГУНГИ ОСОЙИШТАЛИК ОЙДАН ТУШМАГАН - Ўзбекистон овози газетаси\nҲуқуқ-тартиботни таъминлаш осон кечмагани, ҳозир баъзиларга табиий ҳолат бўлиб кўринадиган тинчлик-барқарорликни таъминлаш ўз-ўзидан бўлмагани, энг муҳими, одамлар хотиржам ҳаёт кечириши учун зўравону каззобларга қарши қатъий кураш олиб борилгани хусусида\nЎтган асрнинг 80-йилларида республикамиздаги ҳақиқий аҳволни ўрта ва катта ёшдаги кишилар жуда яхши билишади. Зеро, ўша пайтда собиқ иттифоқда нафақат иқтисодиёт, балки маънавий-сиёсий вазият ҳам издан чиққан эди. Совет тузумида юзага келган ижтимоий танглик гирдоби Ўзбекистонни ҳам ўз домига торта бошлаганди. Бу танглик айниқса, иқтисодиётда сезиларли даражада намоён бўлди ва аҳолининг катта қисмини ижтимоий фалокат ёқасига келтириб қўйган эди. Меҳнатга ҳақ тўлаш ва зарур ҳаётий неъматларни тақсимлаш қоидалари қўпол равишда бузиларди. Коррупция кучайиб, қонунни писанд қилмаслик ҳолатлари авж олганди. Энг даҳшатлиси, давлат бошқарувининг сустлашуви, одамларнинг ҳокимиятга ишончи сўниб бориши оқибатида уюшган жиноятчилик вужудга келиб, тобора илдиз отиб борди.\nСўзимизнинг исботига биргина мисол: қароқчилик, босқинчилик, ўғирлик ва талон-тарожлик билан боғлиқ жиноятлар умумий жиноятчиликнинг учдан икки қисмини ташкил қиларди. Унинг ўсиш кўрсаткичлари 60-75 фоизга етганди. Ғаразли мақсад билан уюштирилган қотилликлар оддий бир ҳол бўлиб қолганди. 1989 йилда балоғатга етмаганлар содир этган жиноятлар 21 фоиз кўпайган, 17 ёшлилар ўртасидаги жиноятчилик даражаси 30 ёшдан ошганлар ўртасидаги кўрсаткичдан 4 баравар юқори бўлган. Алоҳида таъкидлаш ўринлики, 1988-1989 йилларда жиноятчиларнинг тажовузкорлиги янада кучайиб, улар ҳуқуқ-тартибот идораларига ҳам очиқча қаршилик кўрсата бошлаганди.\nЯна бир рақам: 1989 йилда тегишли муассасаларда уч ва ундан кўп марта судланган 310 минг жиноятчи сақланган. Бу эса собиқ иттифоқда такрорий жиноятчилик касбга айланганидан далолат беради. Кўпгина шахсларнинг жиноятчилик фаолияти кун кечириш манбаига айланиб қолганди. Устига-устак, ижтимоий ҳаётнинг турли соҳаларида зиддиятлар кескинлашганлиги, ахлоқий таназзул, ҳуқуқни қўллаш амалиётидаги жиддий нуқсонлар боис, жиноятчилик жилови қўлдан чиқиб кетган эди.\nКези келганда, шуни айтиш керакки, 1983-1989 йилларда «Ўзбекистонда социалистик қонунчиликни тиклаш» шиори остида республика ҳуқуқ-тартибот идораларига собиқ марказ томонидан юборилган кадрлар ҳам қонунбузарликлар авж олишига маълум даражада сабабчи бўлишди. Чунки улар маҳаллий шароитни яхши билмасди, халқимиз менталитетидан бехабар эди. Энг афсусланарли томони — ўзимизнинг тажрибали кадрларимиз йўқ қилиниб, улар ўрнига эгаллаб турган лавозимига номуносиб кадрлар келган эди.\nЎзбекистон Республикаси ИИВ Фахрийлар кенгаши раиси, истеъфодаги генерал-майор Ғафур Раҳимовнинг хотирлашича, ўшанда вазирлик таркибидаги 27 бошқарма ва бўлимдан 25 тасини четдан келганлар бошқарган. Шовинистик кайфиятдаги бу кишилар ўзлари каби прокуратура ва суд тизимига туширилган «десантчилар» билан тил бириктириб иш юритишарди.\nЎша пайтда «қонун посбонлари» ўзининг бевосита ишини бир ёққа қўйиб, турли кирдикорлар билан шуғуллангани сабабли Ўзбекистонда жиноятчилик янада кўпайиб кетганди. Масалан, 1984 йилда ҳаммаси бўлиб 60162 жиноят содир этилган бўлса, 1990 йилда бу рақам 88155 тани ташкил қилган.\n«Жиноятчилик таҳликали тарзда ўсиб бораётганди. 1985 йилга нисбатан жиноятчилик қарийб 20 фоиз, оғир жиноятлар эса бундан ҳам кўпроқ ўсганди».\nМустақиллик арафасида бутун бошли республикамизга жиноятчилик соя ташлаб турарди. Кўчаларда қўрқув ҳукмронлик қиларди. Нафақат кечаси, балки кундузи ҳам одамлар тунаб кетиларди. Автомашиналар ўғирланарди. Жиноятчи тўдалар одамларни тутиб келиб, «суд» қилишарди. Жиноятчилар жазоланмас, зўравонликнинг чеки йўқ эди.\nЎша пайтларда республикадаги уюшган жиноятчилик ҳам айнан Марказдаги жиноят олами бошлиқлари томонидан туриб бошқарилар эди. 1989 йилда фақатгина Москва шаҳрида жиноятчи гуруҳлар ўртасида 13 марта отишма бўлган эди. Бундай ҳолатлар бошқа ҳудудларда ҳам рўй бераётганди. Бошқача айтганда, уюшган жиноятчилик таъсир доираси Ўзбекистонни ҳам қамраб олганди.\nБунинг устига, халқ ички ишлар ходимларига ишончсизлик билан қарар, иложи борича улардан узоқроқ юришга ҳаракат қиларди. Ҳуқуқ-тартибот идоралари ходимлари ҳам фуқароларга нисбатан қўпол муносабатда бўлиб, сансалорлик, ариза ва шикоятларга лоқайдлик ҳоллари тез-тез кузатиларди...\nДемократик ислоҳотларни амалга ошириш учун жамиятнинг, давлатнинг хавфсизлиги ҳаётий заруриятдир. Инсон самарали ишлаши, орзу-ниятларига етиши учун, энг аввало, хотиржам яшаши керак. Ана шундай мураккаб вазиятда Юртбошимиз қатъиятлик билан мамлакатда тартиб ўрнатишга қаратилган муҳим қарорлар қабул қилди. Ўзбекистоннинг аввалги раҳбарлари айби билан 80-йиллар охирида кучсизланиб қолган ҳокимиятни пастдан юқоригача мустаҳкамлаш мақсадида қатъий чоралар кўрди. Жиноятчилик, порахўрлик, таъмагирлик, зўравонликка қарши муросасиз кураш бошланди.\nЮртбошимиз 1992 йил 4 январда Ўзбекистон Республикаси Олий Кенгашининг навбатдан ташқари IX сессиясида қилган маърузасида «Ҳуқуқ-тартибот маҳкамаларини мустаҳкамлаш билан бирга, уларга кўмак бериш керак. Уларнинг меҳнатини қадрлаш йўли билан бирга, обрўсини ошириш лозим», деганида, мамлакатимиз мудофаа ва хавфсизликни таъминловчи тузилмаларини шакллантириш ғоят муҳим аҳамиятга эга эканлигини назарда тутганди.\nБинобарин, ИИВнинг масъул лавозимларига малакали маҳаллий кадрлар қўйила бошлади. Тизим раҳбарлиги халқ тақдирига бефарқ бўлмаган, унинг орзу-армонлари билан яшайдиган кишилар қўлига ўтгач, ишда жиддий ижобий ўзгаришлар юзага келди. Уюшган жиноятчилик, босқинчилик, автомашиналарни ўғирлаш сингари жиноятларнинг пайи қирқилди. Биргина автомашина ўғирлигини оладиган бўлсак, агар 1990-1991 йилларда бир кунда ўртача 154 жиноят расмий рўйхатга олинган бўлса (рўйхатга тушмагани бир неча баробар кўп эди!), 1992 йилда бундай бемазагарчиликларга чек қўйилди. Икки йил ичида 6 мингга яқин жиноятчи гуруҳлар, шу жумладан, 500 та уюшган жиноятчилик фош этилди.\nАйни пайтда ҳуқуқни муҳофаза қилиш органлари моддий-техник базаси мустаҳкамланди. Мудофаа ва хавфсизликни таъминловчи тузилмалар учун малакали кадрлар тайёрлашга алоҳида эътибор қаратилди. Жумладан, Президентимизнинг «Ўзбекистон Республикаси Ички ишлар органлари фаолиятини такомиллаштириш чора-тадбирлари тўғрисида»ги 2001 йил 27 мартдаги фармони ва унинг асосида Вазирлар Маҳкамаси томонидан қабул қилинган қатор қарорларга кўра, юқори малакали кадрлар тайёрлаш ва қайта тайёрлаш тизими яратилди.\nЭнг муҳими, бу борадаги ислоҳотлар изчиллик билан давом эттирилди. «Ҳуқуқбузарликлар профилактикаси тўғрисида», «Тезкор-қидирув фаолияти тўғрисида»ги ва бошқа қонунларнинг қабул қилиниши мамлакатимизда фуқаролар хавфсизлигини таъминлашга, ҳуқуқ-тартиботни мустаҳкамлаш, суд-ҳуқуқ ислоҳотларини сифат жиҳатдан янги босқичга кўтаришга хизмат қилдики, натижада Ўзбекистон ҳуқуқбузарликлар профилактикаси соҳасида миллий тизимга эга бўлди.\nМасалан, АҚШда фаолият кўрсатаётган, катта обрўга эга бўлган «Гэллап институти» деб ном олган ижтимоий фикрни ўрганиш маркази томонидан «Қонуний тартибга итоат қилиш индекси» деган мавзуда ўтказилган тадқиқот натижаларига кўра, Ўзбекистон 141 давлат орасида 2-ўринни эгаллагани мамлакатимиз жамоат тартибини сақлаш ва фуқаролар хавфсизлигини таъминлашда катта ютуқларга эришганининг амалдаги тасдиғидир.\nАгар бугун собиқ иттифоқ ҳудудидаги қатор мамлакатларда уюшган жиноятчиликка қарши ҳамон курашилаётгани, жиноят олами илдизини қуритиш осон кечмаётганлигини ҳисобга олиб фикрласак, юртимиздаги тинчлик-осойишталик қадри янада баландлигини англаймиз.\nЛекин бундай натижаларга эришиш осон кечгани йўқ. Юртимиздаги бугунги осойишталик ойдан тушмади. Бунга Юртбошимизнинг узоқни кўзлаб олиб борган одил сиёсати, азму шижоати ва қатъияти туфайли эришилди.\nполковник, ИИВ Академияси Ижтимоий-гуманитар фанлар кафедралари илмий-методик кенгаши раиси.


Яна Зоминда, яна Ўриклида... ЁШ ИЖОДКОРЛАР АНЖУМАНИ ИШ БОШЛАДИ » "Жиззах ҳақиқати" ва "Джизакская правда" газеталари таҳририяти сайти\n"Жиззах ҳақиқати" ва "Джизакская правда" газеталари таҳририяти сайти » Янгиликлар » Яна Зоминда, яна Ўриклида... ЁШ ИЖОДКОРЛАР АНЖУМАНИ ИШ БОШЛАДИ\n05 июль 2017 13:55 Просмотров: 105 Комментариев: 0 Напечатать\nБугун Зоминнинг Ўриклисойида ёш ижодкорларнинг семинар-кенгаши ўз ишини бошлади. Шу ўринда таъкидлаш жоизки, мазкур анжуманга ўша йиллари вилоятимизда биринчи раҳбар бўлиб ишлаган Республикамиз Президенти Шавкат Мирзиёев асос солган эди. Ушбу семинар узоқ йиллар иқтидорли ёш ижодкорларни кашф қилиш, уларни руҳлантириш, рағбат-лантиришга хизмат қилди.\nЗомин анжуманларида Примқул Қодиров, Жуманиёз Жабборов, Абдулла Орипов, Иброҳим Раҳим, Муҳаммад Юсуф каби ўнлаб забардаст адабиёт дарғалари ёш шоир ва ёзувчиларга оқ фотиҳа берган. Уйғун Рўзиев, Хосият Рустамова, Нодир Жонузоқ, Гулжамол Асқарова, Бобур Бобомурод, Шод-монқул Салом каби истеъдод соҳиблари айнан Зоминнинг Ўриклисида назм ва наср дунёсига юзландилар.\n—Президентимиз Шавкат Мирзиёевнинг шу йилнинг 27 апрелида Жиззах вилоятига ташрифи давомида Зомин анжуманини тиклаш бўйича билдирган таклифи ижод аҳли томонидан катта мамнуният билан қарши олинди, —дейди Ўзбекистон Ёзувчилар уюшмасининг масъул котиби Муҳиддин Абдусамадов. —Зомин анжумани ҳозирги ўзбек адабиётининг том маънодаги анъанасига айланган. Қолаверса, бу жойда кўплаб улуғ устозларнинг излари, ўчмайдиган сўзлари қолган. Жорий йилда Зомин анжуманида республикамизнинг барча ҳудудларидан 60 нафар ёш ижодкорларнинг иштироки кутилаяпти. Уларга элимизнинг таниқли адабиётшунослари, шоир ва ёзувчилари шеърият, наср, драматургия, болалар адабиёти, адабий танқид, бадиий таржима, бадиий публицистика йўналишларида сабоқ беришади. Анжуман давомида ижоди юқори баҳоланган ёшларнинг асарлари жамланиб, Ўзбекистон Ёзувчилар уюшмаси ва "Ижод" фонди томонидан "Биринчи китобим" лойиҳаси доирасида 10 минг нусхада чоп этилади. Айтиш жоизки, ўтган йили ана шу лойиҳа бўйича 19 нафар ёш ижодкорнинг китоби нашр қилинди.\nУшбу тадбир давомида ижодкорлар Зоминнинг гўзал табиати, ҳудуддаги маданий-маиший иншоотлар билан танишиш имконига эга бўладилар.\nЗомин анжумани 7 июль куни кечга қадар давом этади.\nСуратда:«Жиззах ҳақиқати» газетасининг архивидан олинган юқоридаги сурат бугунги анжуман иштирокчиларида ажиб таассурот ва хотиротлар уйғотса, ажабмас...


ТОШПУЛАТ РАХМАТУЛЛАЕВ СОГДИАНА: Самарқанд: касаба уюшмалари фаолиятини кенг тарғиб қилишда ОАВ билан ҳамкорлик муҳимлиги таъкидланди\nЎзимиздан ёки атрофдагиларимиздан ушбу саволларга бир жўяли жавоб чиқиши амри маҳол. Чунки касаба уюшмалари яқин вақтларгача ўзи билан ўзи овора бўлиб қолаётган эди ва қандай ишлар билан шуғулланишини кўпчилик деярли билмасди. Самарқандда кейинги пайтларда вазият ўзгара бошлаганлигини кузатиш мумкин. Вилоят касаба уюшмалари ташкилотлари бирлашмаси ўз йиғилишларига оммавий ахборот воситаларини таклиф этиб, ўз фаолияти ҳақида аҳолини очиқ-ойдин хабардор қилишга киришди.\nЖурналистлар иштирокида ўтган ана шундай йиғилишлардан бири 13 апрелда чақирилди. У раёсат йиғилиши бўлиб, унда вилоят касаба уюшмалари ташкилотлари бирлашмаси кенгашининг 2018 йил 1-чораги давомида амалга оширган ишлари муҳокама этилди.\nЙиғилишни вилоят касаба уюшмалари ташкилотлари бирлашмаси кенгаши раиси Суҳроб Рафиқов бошқарди. У ўзининг кириш сўзида ташкилот олдида турган вазифаларни бажаришда ходимларнинг масъулияти ҳақида гапириб, бир неча марта ошкоралик, очиқлик, ҳалоллик сўзларини тилга олиб ўтди. Ходимлар малакасини мунтазам ошириб бориш орқалигина жамоат назоратини амалга оширишдек муҳим вазифани уддалаш мумкинлигини уқтирди.\nКенгаш раисининг биринчи ўринбосари Акбар Қодиров амалга оширилган ишлар ҳақида гапирар экан, ўз сўзини “касаба уюшмалари кириб бормаган, иштирок этмаётган соҳанинг ўзи қолманлигини” таъкидлади. Нотиқ мамлакатимизда олиб борилаётган ижтимоий-иқтисодий соҳадаги ислоҳотларнинг аҳолига, ҳар бир фуқарога етиб бориши учун касаба уюшмаларининг ўрни беқиёслигини уқтириб, амалга оширилаётган ишлар ҳақида қатор аниқ мисоллар келтирди.\nВилоят касаба уюшмалари ташкилотлари бирлашмаси меҳнат муҳофазаси ва хавфсизлиги бўйича жамоатчилик назоратини ташкил этишда, аҳолининг ижтимоий-иқтисодий, ҳуқуқий манфаатларини ҳимоя қилишда, кам таъминланган оилаларни моддий ва маънавий қўллаб-қувватлашда, ишчи-ходимлар ва уларнинг оила аъзолари учун ички туризм ва фаол дам олиш ишларини уюштиришда ҳамда қатор бошқа йўналишларда амалга ошираётган ишлари аниқ мисоллар ёрдамида очиб берилди.\nУлардан айримларига мурожжат этайлик. Касаба уюшмалари тизимида туризмни ривожлантириш мақсадида Наврўз байрами муносабати билан 1278 ходим ва уларнинг оила аъзоларининг тарихий шаҳарларга саёҳати ташкил этилди. Ушбу мақсад учун деярли 96 млн. сўм харажат қилинди. Чорак давомида ишчи-ходимларни соғломлаштириш учун санаторийларга 413та йўлланма берилди. Режа 136 фоизга бажарилди. 2108 йилги ёз мавсуми давомида 21 минг нафардан кўпроқ 7-14 ёшдаги болаларни соғломлаштириш режалаштирилган. Бунинг учун 2,2 млрд. сўмдан ортиқроқ маблағ йўналтирилади ва шаҳардан ташқари жойлашган 23та оромгоҳ тартибга келитирилади.\nБулардан ташқари, вилоят касаба уюшмалари ташкилотлари бирлашмаси давлат томонидан ажратилган 1,6 млрд. сўм маблағ ҳисобидан кам таъминланган оилаларнинг турар жойларини таъмирдан чиқаришда иштирок этмоқда, банклар томонидан қарз олувчиларга энг кам иш ҳақининг 100 баравари миқдоригача йиллик 7 фоиз ставкада кредит ажратилишини, ижтимоий дорихоналар ташкил этилишини назорат қилмоқда.\nРаёсат йиғилишида иштирок этган биз, журналистлар, касаба уюшмаларининг серқирра ва барча учун фойдали фаолиятидан огоҳ бўлиб, бундан кейин бу ҳақда аҳолини ҳам хабардор қилиш учун ушбу ташкилот билан яқиндан ҳамкорлик қилишга келишиб олдик. Суҳроб Рафиқов йилнинг ҳар чорагида бир эмас, камида икки марта журналистлар учун брифинг ёки матбуот анжумани ташкил этиб туриш ташкилот фаолиятида ошкораликни таъминлаш ва амалга оширилаётган ишлардан аҳолини хабардор қилиб туришда муҳим ўрин тутишини таъкидлади.\nСмарқанд вилояти бўйича ўз мухбиримиз\n“Новости Узбекистана” сайти, “Жамоатчилик” бўлими, 16.04.2018\nАвтор: Тошпулат Рахматуллаев на 11:10


Қурбонларнинг 3 нафари бир қишлоқдан экани...\n19.12.2019 12:42 0 5107\nТошкент метрополитени Юнусобод йўлининг янги қурилаётган қисмида вужудга келган фавқулодда вазият юзасидан янги маълумот берилди.\nФВВ матбуот хизмати хабарида келтирилишича, воқеа жойида олиб борилган тезкор қидирув-қутқарув ишлари натижасида кеча ва бугун 6 нафар фуқаронинг жасади тупроқ остидан олиб чиқилди ва уларнинг шахсига аниқлик киритилди:\n1989 йилда туғилган, Қашқадарё вилояти, Шахрисабз тумани, Бешкапа қишлоғида истиқомат қилган фуқаро Абдуллаев Ойбек Тўра ўғли;\n1989 йилда туғилган, Қашқадарё вилояти, Шахрисабз тумани, Бешкапа қишлоғида истиқомат қилган фуқаро Равшанов Жонибек Ислом ўғли;\n1999 йилда туғилган, Қашқадарё вилояти, Шахрисабз тумани, Бешкапа қишлоғида истиқомат қилган фуқаро Абдуллаев Давронбек Ботирович;\n1981 йилда туғилган, Самарқанд вилояти Пастдарғом туманида истиқомат қилган фуқаро Каримов Зариф Тўлқиновичдир.\nҲукумат комиссияси томонидан жабрланганлар ва уларнинг оила аъзоларига барча зарур моддий ва маънавий ёрдам кўрсатиш чоралари кўрилмоқда.\n«Xabar.uz» таҳририяти жамоаси ҳодиса оқибатида қурбон бўлган фуқароларнинг оила аъзоларига чуқур ҳамдардлик билдиради.\nметро Юнусобод қурбонлар метро қурилиши ўпирилиш